text:
Ingoro y’Inteko Ishinga Amategeko, itariki 31 Ukuboza 2012
Banyakubahwa Bayobozi b’Inzego Nkuru z’Igihugu cyacu;
Banyacyubahiro bandi muri hano;
Banyakubahwa muhagarariye ibihugu byanyu n’imiryango mpuzamahanga mu Rwanda;
Banyarwanda; Banyarwandakazi;
Nishimiye kugaruka muri iyi Ngoro y’Inteko Ishinga Amategeko kubera impamvu ebyiri z’ingenzi: Iya mbere ni ukugaragariza Abanyarwanda bose, Inshuti z’u Rwanda n’abo dufatanya mu bikorwa binyuranye, uko u Rwanda ruhagaze muri iki gihe. Iya kabiri ni ukubifuriza umwaka mushya muhire, nk’uko nanone dusanzwe tubikora muri ibi bihe.
Mbere y’uko ntanga ishusho y’Igihugu cyacu, reka mbanze nshimire Abanyarwanda ko bitabiriye ibarura rusange ryakozwe uyu mwaka, rikagaragaza umubare wabanyarwanda, imibereho yabo, n’imitungo yabo.
Ibi bizatuma Leta ikora igenamigambi rihamye, na serivisi zitangwe hakurikijwe imibare nyakuri. Icyagaragaye kandi cy’ingenzi ni uko umuvuduko w’ubwiyongere bw’abaturage wagabanyutse, ukava kuri 2.9 ku ijana mbere y’i 2002, ubu ukaba ari 2.6 ku ijana.
Ibi birerekana ko ingamba twafashe zo kugabanya uwo muvuduko zagize akamaro kandi ko nidukomeza muri iyo nzira, ubwinshi bw’Abanyarwanda butazagira ingaruka ku bukungu bwabo.
Mu by’ukuri, ntawabura kuvuga ko Igihugu cyacu gikomeje gutera intambwe ishimishije mu iterambere. Imibare inyuranye igaragaza ko ubukungu bw’u Rwanda bukomeje kwiyongera.
Muri uyu mwaka dushoje, duteganya ko ubukungu bwacu buziyongera kugipimo kingana na 7.7 ku ijana, ahanini bushingiye ku musaruro mwiza waturutse muri serivisi n’inganda, byiyongereye ku gipimo cya 13.5 ku ijana, na 6 ku ijana mu bihembwe bitatu bya mbere by’uyu mwaka. Ibi birashimishije.
Ubu bukungu ariko bwashoboraga kwiyongera iyo hataba impamvu ebyiri zitaturutse ku Rwanda,kubanyarwanda. Iya mbere ni uko ubukungu bw’isi muri rusange bwahuye n’ibibazo bitoroshye, na twe bikaba byaratugizeho ingaruka. Iya kabiri ni ingaruka z’intambara mu gihugu duturanye nacyo byitiriwe uRwanda inkomoko yabyo kandi ataribyo. Ntabwo aribyo, ntabwo intambara yabaye mu gihugu cyabaturanyi yatewe n’uRwanda, ntabwo uRwanda rwarugizemo uruhare. Ntabwo aribyo. nababivuga barabizi ko ataribyo. Abo babivuga nibo byaturutseho
Nk’uko mubizi, hari Raporo yasohotse ishingiye ku binyoma yatumye bamwe mu baterankunga tumaze igihe dukorana bahagarika inkuga yabo, kandi bikorwa mu buryo nabwo butaribwo, bunyuranyije n’amahame agenga imikorere n’imikoranire mpuzamahanga.
Ibi ntabwo jye navuga ko bitangaje kuko bihuje n’ibyo tumaze iminsi tuvuga: Musubije amaso inyuma mukibuka ibyagiye bikorwa nibyo twagiye tuvuga kumugaragaro, iyi inkunga ituruka hanze ishobora guhagarara igihe icyo ari cyo cyose. Ntanubwo bigomba kugendera kumpanvu zishingiye ku kuri, kuko izo mpanvu zigenwa nabatanga iyo nkunga. Ko intego yacu ikwiye kuba kugenda dukora ibishoboka byose tugabanya imfashanyo iva mu mahanga. Cyane cyane twibanda ko havayo ishoramari rindi ryabikorera. Icya ngombwa ni uko tudatezuka kuri iyo ntego yibyo tugomba gukora. Guhagarika imfashanyo bikaka byashobora gusa kudindiza iterambere ryacu, ariko ntibizatubuza gukomeza gukora ibishoboka byose kugirango twivane aho turi, tuvane abanyarwanda mubukene nk’uko twabuvanyemo mu myaka itanu ishize abarenga miliyoni imwe bakaba baravuye mubukene nkuko tubizi.
Nidukomeza gukora uko dushoboye kose kandi dushingira ku myunvire myiza, tugakomeza guteza Igihugu cyacu imbere, ubukungu bwacu bukiyongera, guhagarika inkunga ndakeka ko bizaba byaratuviriyemo isomo ryiza.
Kandi umusingi urahari. Uretse kwitabira umurimo byaranze Abanyarwanda muri uyu mwaka n’iyashize, dufite umutekano, amahoro n’imiyoborere myiza mu gihugu cyacu Hari n’ibindi twavuga. Reka dutange ingero zikurikira.
Umubare w’amabanki n’amashami yayo byariyongereye kandi bisakara mu Gihugu hose. Za koperative, SACCO na zo zariyongereye kandi zigirira akamaro abanyamuryango bazo n’Abanyarwanda muri rusange. Ariko ntabwo tuvuga imibare gusa! Nuburyo zigomba gukora bwagiye burushaho kunozwa biteza abanyarwanda imbere.
Abanyarwanda bahabwa serivisi z’imari bavuye kuri 48 ku ijana mu mwaka wa 2008 bagera kuri 72 ku ijana uyu mwaka. Inguzanyo zatanzwe n’amabanki n’ibindi bigo by’imari uyu mwaka zigeze kuri miliyari hafi 440, ugereranyije na miliyari hafi 339 z’umwaka ushize. Nidukomeza kugira umuco wo kuzigama no gukorana n’ibigo by’imari, nta gushidikanya ko ubukungu bwacu buziyongera kurushaho, kandi bugakomeza.
Uyu mwaka na none ibyo twohereza mu mahanga byiyongereye ku gipimo cya 74 ku ijana, agaciro kabyo kiyongera ku gipimo cya 22 ku ijana. Ibyinjiye mu Rwanda muri uyu mwaka dushoje byiyongereye ku gipimo cya 29 ku ijana, agaciro kabyo kiyongera ku gipimo cyegereye 14 ku ijana.
N’ubwo umubare w’ibyo twohereza hanze wazamutse, haracyari icyuho kinini iyo urebye amafaranga menshi dutanga ku byo tuvana hanze. Ni ngombwa rero ko twongera umubare n’agaciro mu byo twohereza ku masoko mpuzamahanga. Bityo inyungu tuvanamo igakomeza kuzamuka.
Mu bijyanye n’ubukungu twavuga na none ko ishoramari na ryo, ryaba iry’Abanyarwanda cyangwa iry’abandi baturutse hanze y’Igihugu, ryakomeje gutera imbere muri uyu mwaka.
Mu bihembwe bitatu bya mbere by’uyu mwaka, ishoramari ryageze ku madolari miliyoni 570 ugereranyije n’amadolari miliyoni 483 y’umwaka ushize.
Igishimishije ni uko ishoramari rijya mu mishinga izagira ingaruka nziza kandi nini ku iterambere ry’Igihugu cyacu muri rusange.
Aha twavuga nk’ishoramari rigamije kongera amashanyarazi mu Gihugu, amahoteri yo mu rwego mpuzamahanga, ndetse na Rwandair iduhuza n’ibindi bihugu.
Ahanini ibi biterwa n’uburyo twashyizeho bwo korohereza abashoramari gutangira no gukorera imirimo yabo mu Rwanda. Nibutse ko ubu Igihugu cyacu kiri ku isonga muri aka karere k’Ibihugu by’Umuryango w’Afurika y’Iburasirazuba mu byerekeye korohereza abashoramari, ndetse igihugu cyacu kikaba icya 3 muri Afurika.
Muri uyu mwaka kandi, twakomeje kubaka imihanda mishya ya kaburimbo nka Kigali – Musanze; Kigali – Gatuna; Rusizi – Rubavu; Ntendezi – Huye; no gusana iyindi.
Imigi minini n’imito, na Centre z’ubucuruzi hirya no hino mu Gihugu na byo byakomeje kuvugururwa no guhabwa isura nziza. Amazi n’amashanyarazi byariyongereye mu Gihugu n’ubwo tugomba gushyiramo izindi mbaraga nyinshi kugira ngo bigere kuri buri Munyarwanda.
Amabuye y’agaciro na yo aragenda agira uruhare runini mu kongera ubukungu bw’Igihugu cyacu. Muri uyu mwaka ayo mabuye yinjije amadolari hafi miliyoni 128, kandi biragaragara ko mu bihe biri imbere umusaruro wayo uziyongera kurushaho, ugaha Abanyarwanda uburyo bwinshi harimo nimirimo.
Ubukerarugendo na bwo bwakomeje gutera imbere muri uyu mwaka, ni na bwo buza ku isonga mu bitwinjiriza amadovize menshi.Ibi bitwereka ko u Rwanda rwabaye nyabagendwa, abantu bifuza kureba ibikorerwa mu Rwanda n’ibyiza nyaburanga rufite. Usibye ko hiyongeraho no gushaka kurukoreramo ndetse no kuruturamo
Kugeza m’Ukwakira uyu mwaka, haje ba mukerarugendo binjije amadolari miliyoni 232. Ugereranyije n’umwaka ushize muri ayo mezi, u Rwanda rwinjije amadolari miliyoni 204. Icya ngombwa ni uko dukomeza kubakira neza, tukabaha serivisi nziza, bakagenda bafite isura nziza y’Igihugu cyacu, bakacyumva, kandi bakakivuga neza uko bikwiye, babishobora, bakazagaruka bazanye n’abandi benshi.
Banyarwanda, Banyarwandakazi;
Dukwiye no kwishimira intambwe imaze guterwa mu ikoranabuhanga. Ubu biroroshye guhanahana amakuru, ubumenyi, koherereza no kwakira amafaranga, kumenya ibiciro byo ku masoko mu Rwanda no hanze, n’ibindi.
Turashishikariza Abanyarwanda bose, cyane cyane urubyiruko, kwitabira ikoranabuhanga kuko ari ryo rizanoza imikorere no kongera umusaruro w’ibyo dukora byose.
Mu byerekeye imibereho myiza, twavuga ko Abanyarwanda muri rusange biga ari benshi kurusha mu myaka yashize kandi bakavurwa uko bikwiye iyo bibaye ngombwa.
Muri uyu mwaka twakomeje kongera amashuri mu byiciro binyuranye; umubare wabayigamo na wo warazamutse.Mu mashuri abanza umubare w’abanyeshuri wiyongereyeho 2.3 ku ijana; ubu bagera kuri miliyoni 2, ibihumbi 394, na 674, ugereranyije na miliyoni 2 ibihumbi 341 n’i 146 b’umwaka ushize .
Mu mashuri yisumbuye, abanyeshuri biyongereye hafi 10 ku ijana, bagera ku bihumbi 534 na 712, ugereranyije n’ibihumbi 486 na 437 umwaka ushize.
Umubare w’abanyeshuri bari muri Kaminuza wiyongereyeho 4 ku ijana, ubu zifite abanyeshuri ibihumbi 76, 629 ugereranyije n’ibihumbi 73,674 bo mu 2011.
Uyu mwaka twanatangije gahunda y’uburezi bw’ibanze bw’imyaka 12, ikaba ari intambwe yuzuza gahunda y’uburezi bw’ibanze bw’imyaka 9 dusanganywe.
Na none twakwishimira ko umubare w’amashuri y’imyuga n’abayigamo byiyongereye. Umubare w’abanyeshuri mu byiciro binyuranye wavuye ku bihumbi 67 na 919 ugera ku bihumbi 74 na 320. Muri aya mashuri yimyuga havamo ubumenyingiro n’ubushobozi byo gukora mu nganda, mu buhinzi, mu bworozi ndetse bakaba bafite n’amahirwe yo kwihangira imirimo. Aya mashuri rero ni ngombwa ko iguhugu cyacu gikomeza kuyashoramo imari nubushobozi bushoboka bwose kugirango tuyagire menshi numubare wabanyeshuri uhore wiyongera kandi nibyo bageraho biteza igihugu imbere bihore byiyongera.
Ni na ngombwa ko dushishikariza abana b’Abanyarwanda kwitabira aya mashuri y’imyuga kuko ubukungu bwacu buzakomeza gushingira kuri ubwo bumenyi ngiro. Ariko ndibwirako mbere yo kubitoza abana bacu, abyobozi bari hano nababyeyi bandi dukwiye kubanza tukunva inshingiro ryabyo.
Ntitwabura kuvuga na none ko uyu mwaka hari za kaminuza zo hanze zaje gutangiza amashami yazo mu Rwanda. Urugero ninkishami rya Carnegie Melon, universite yo muri Amerika. Hari nizindi.
Ibi bizatuma ireme ry’uburezi muri rusange ryiyongera; Abanyarwanda bayungukiremo ubumenyi buhanitse twajyaga tugomba gushakisha hanze.
Mu byerekeye ubuzima, uyu mwaka twakomeje kongera umubare w’amavuriro n’uw’abavuzi babifitiye ubushobozi. Ndetse niba mubizi neza hari gahunda yabaganga baturuka hanze cyane muri Amerika, aho za universite namavuriro akomeye atandukanye yohereje abaganga benshi nabarimu baza gukorana namavuriro yacu mu buryo bwo kubaka ubushobozi bwa abaganga
bwabaganga namavuriro.
Twanavuguruye ubwisungane mu kwivuza (mutuelle de santé), ku buryo Umunyarwanda wese ashobora kwivuriza aho ari hose mu Gihugu.
Indwara zari zarazahaje Abanyarwanda nka malariya nibindi ndetse birimo n’impfu z’abana n’abagore babyara cyangwa batwite, na zo zirakomeza kugenda zigabanyuka ku buryo bushimishije. Imibare dufite igaragaza ko impfu z’abana bari munsi y’imyaka itanu zari 152 ku bana 1000 mu 2005, ubu zikaba ari 54 ku bana 1000.
Umubare w’ababyeyi bapfa babyara cyangwa batwite wavuye kuri 750 ku bagore 100,000 mu 2005, ubu ukaba uhagaze ku 134. Naho umubare w’impfu ziterwa na malariya waragabunyutse cyane, uva ku gipimo cya 54 ku ijana mu 2005, ubu ni 6 ku ijana.
Tuzakomeza gushyira imbaraga mu kurwanya imirire mibi, akenshi ituruka ku myumvire mibi no ku bujiji. Igihugu cyacu nticyakwihaza mu mirire, hanyuma ngo uduce tumwe twacyo dukomeze kurangwa n’imirire mibi.
Tuzanongerera abaganga bacu ubumenyi buhanitse kandi bwihariye, dukomeze no gukumira no kurwanya icyorezo cya SIDA nibindi byorezo.
Mu byerekeye ubutabera, twakwishimira ko amategeko akomeje kuvugururwa aho bibaye ngombwa, kandi bigakorwa hashingiwe ku mikorere myiza igaragara mu rwego mpuzamahanga.
Hari inkiko mpuzamahanga n’ibihugu byo hanze byemeye iyo ntera ubutabera bwacu bumaze kugeraho, ubu bikaba bitwoherereza Abanyarwanda babituyemo bakekwaho ibyaha bakoreye mu Rwanda.
Twagabanyije ibihano kandi turifuza ko za gereza ziba koko ibigo ngororamuco. Ibi byatumye umubare w’abagororwa ndetse na za gereza bigabanyuka.
Urwego rw’Abunzi rumaze gushinga imizi, kandi abaturage bafite uruhare mu mikorere yarwo, kuko ari kimwe mu bikorwa bishingiye ku muco wacu nyarwanda.
Ntawabura kuvuga ko rwagabanyije imanza nyinshi zari kujya mu Nkiko. Twanashyizeho urwego muri buri Karere rwunganira kandirukagira inama abaturage mu bibazo by’ubutabera
Inkiko Gacaca twashoje uyu mwaka zakoze umurimo mwiza cyane mu byerekeye ubutabera bwunga Abanyarwanda. Izi Nkiko zatubereye igisubizo cy’ikibazo gikomeye Abanyarwanda twahuye na cyo cyatewe na jenoside.
Ni n’ikindi kimenyetso cy’uko Abanyarwanda bifitemo ububasha bwo kwishakamo ibisubizo no mu gihe kiri imbere.
Nkaba mboneyeho umwanya wo gushimira Abanyarwanda b’ingeri zose, abo mu Rwanda n’abo mu mahanga, ndetse n’inshuti z’u Rwanda ikindi gikorwa cyiza cyo gutera inkunga ikigega “Agaciro Development Fund” twishyiriyeho.
Banyacyubahiro mwese muri hano;
Banyarwanda, Banyarwandakazi;
Tuzakomeza gufatanya n’ibindi bihugu by’Afurika, ndetse no hanze ya Afurika gushaka amahoro arambye kuri uyu mugabane, ndetse tunaharanire n’iterambere ryawo kugira ngo Abanyafurika barusheho kugira ubuzima bwiza.
Aho bibaye ngombwa, tuzakomeza gutanga umusanzu mu kubungabunga amahoro n’umutekano cyane muri Afurika n’ahandi ku isi, uko bizaba bikenewe kandi tubishoboye.
Ndagira ngo nsoze nongera kwibutsa ko igihugu cyacu kiri mu nzira nziza. Icya ngombwa ni uguhora duhanze amaso aho tugana, tugahuza ibikorwa nimigambi, kandi ntitwigere na rimwe dutezuka ku ntego yo guteza Igihugu cyacu n’Abanyarwanda imbere, n’iyo twahura n’ibibazo. Ibibazo byo nabasezeranya ko tuzahura nabyo. Ariko tugomba no gusezeranya ko tuzahangana nabyo kandi tukabikemura.
Ibibazo, ibyo ari byo byose twahura na byo, ntibikwiriye kugira abo bica intege, ahubwo bikwiye kutwongera imbaraga n’ubushake byo kugirango tubikemure.
Izo mbaraga n’ubushake bizagaragare muri uyu mwaka tugiye gutangira mushya w’i 2013 maze utubere mwiza kurusha uwo dushoje. Ubukungu bwacu bwiyongere, tunavane mu bukene abandi Banyarwanda benshi.
Duhere kuri byinshi dufitiye ubushobozi twebwe ubwacu, maze dushyiremo imbaraga zacu zose, tubibyaze umusaruro mwiza. Ahangaha nagirango nkangurire abayobozi bose ko bagomba kuhagira uruhare rukomeye, n’ubwitange budasanzwe. Ibyo nukubibutsa ariko nongera no kubibasaba.
Nk’uko nabivuze ntangira, mboneyeho umwanya wo kwifuriza Abanyarwanda n’abaturarwanda bose, n’inshuti z’u Rwanda, umwaka mushya muhire w’i 2013.
Uzababere mwese n’imiryango yanyu uw’uburumbuke n’ibikorwa byinshi, kandi uzakomeze kurangwa n’ubufatanye bugamije kugeza u Rwanda ku yindi ntera kandi rukwiye
Murakoze, mugire umugoroba mwiza, muhorane n’amahoro y’Imana.


c: text/html

text:
Hirya no hino mu Rwanda abaturage babifashijwemo n’inzego z’ibanze baramukiye mu gikorwa cyo gushyira abaturage mu byiciro by’ubudehe bishya . Ni gahunda ubutegetsi busaba ko ikorwa mu mucyo kuko ngo ari ho buzashingira igenamigambi ry’iterambere. Mu bihe byatambutse hari abakunze kumvikana bavuga ko ibyiciro by’ubudehe byabavukije amahirwe yo guhabwa zimwe muri serivise bagenerwa na leta.
Ni gahunda yatangiye hose mu gihugu aho abaturage bagomba guhurira mu midugudu buri umwe agahaguruka akajya imbere ya bagenzi be bakurikije uko bamuzi bakamugenera icyiciro cy’ubudehe gishya. Ni ibyiciro ubutegetsi bw’u Rwanda buvuga ko bigamije gushingiraho igenamigambi ry’iterambere ry’igihugu n’abagituye.
Ku munsi wa mbere aho Ijwi ry’Amerika yageze mu karere ka Nyarugenge, gushyira abaturage mu byiciro byabaye mu bwisanzure busesuye kandi mu mutuzo ntawe uniganywe ijambo. Aho abaturage batishimiraga ibyiciro babaga bashyizwemo na bagenzi babo bitewe no kubibeshyaho kubw’ubushobozi byabaga ngombwa ko uwo bibayeho yivugira.
N’aho abaturage babaga bataziranye cyane byasabaga ko haboneka byibura uwaba azi uwatanze amakuru ashidikanywaho ari nayo ashingirwaho mu kugena ibyiciro by’ubudehe bishya.
Uko byateguwe mu gushyira baturage mu byiciro ari na ko amategeko abiteganya, umuturage bashyira mu cyiciro cy’ubudehe gishya ntanyurwe afite iminsi ibiri yo kugana ubuyobozi bw’akagari abarizwamo akabibwira ababishinzwe. Ariko hari aho bitasabaga ko bizategereza kugera mu tugari kandi inteko itora abaturage yari ikihibereye.
Ibyiciro biriho ubu birarangwa n’inyuguti kuva kuri A kugera kuri E. Bitandukanye n’ibyiciro bine birangiye byarangwaga n’imibare. Ababarizwa mu cyiciro A na B ni abaturage bashobora kwifasha no gufasha abandi. Aba bashobora kwinjiza amafaranga hagati y’ibihumbi 65 n’ibihumbi 600 kuzamura buri kwezi. Ni mu gihe ababarizwa mu cyiciro E bo bari mu bafashwa kuko bashobora kuba bari hejuru y’imyaka 65 y’ubukure , barwaye indwara zidakira cyangwa bafite ubumuga bukabije kandi nta kindi cyabarengera.
Mme Ignacienne Nyirarukundo, umunyamabanga wa Leta ushinzwe imibereho myiza muri minisiteri y’ubutegetsi bw’igihugu asaba abaturage gutanga amakuru y’ukuri muri iki gikorwa, akavuga ko uwabeshya abigambiriye bishobora no kumugiraho ingaruka.
Kugeza ubu ibi byiciro by’ubudehe bishya birareba abanyarwanda babarirwa muri miliyoni 13 z’abenegihugu. Mu byiciro birangiye hakunze kumvikana abatari bake babyijujutiraga ko byakozwe mu buriganya maze bituma bamwe bavutswa uburenganzira bwo kubona zimwe muri services z’ubuvuzi, kurihira abanyeshuli n’izindi. Ubutegetsi burizeza ko ibi byiciro bishya bitazongera gushingirwaho mu gutanga izo services. Byitezwe gushyira abaturage mu byiciro bizarangirana na tariki 06/12 uyu mwaka.

robotstxt: allowed

filter: keep


text:
Inyigisho yo ku wa gatatu w’icyumweru cya I cy’Igisibo, umwaka A, Ku wa 08 Werurwe 2017
Amasomo matagatifu: Yon 3,1-10; Za 51(50),3-4,12-13,18-19; Lk 11,29-32.
Bavandimwe, Yezu kristu akuzwe iteka!
Dore icyumweru kirashize dutangiye urugendo rw’iminsi mirongo ine, urugendo rwo guhinduka no kwemera Inkuru nziza y’umukiro. Uyu mwitozo twawutangije ikimenyetso cyo gusigwa ivu ku gahanga nk’uko abantu b’i Ninivi, kuva ku muto kugeza ku muto bumvise Ijambo Uhoraho yavugishije umuhanuzi Yonasi, bagahera ko bicuza bakambara ibigunira, bakisiga ivu, bakigomwa kurya, bagahitamo kureka imigirire yabo mibi, n’urugomo rwitwaza amaboko maze bagatakambira Imana n’imbaraga zabo zose ngo ibababarire.
Bavandimwe ngurwo urugero rw’igisibo gikwiye dukwiye gukora! Kwigomwa, cyane cyane ibiturangaza bikaduhuza Imana, kureka imigirire yacu mibi, tugatakambira Imana n’umutima wacu wose.
Ese ko natwe twumvise intabaza igira iti: “Dore igihe kirageze, none Ingoma y’Imana iregereje. Nimwisubireho kandi mwemere inkuru nziza“ (Mk1,15), twabikoze ho iki? Dutegereje ikimenyetso? Yezu aragira ati: “n’ubwo mushaka ikimenyetso nyamara nta kindi muzahabwa atari icya Yonasi” (Lk 11,29). Ni koko ab’ububu twishakira ibimenyetso, twishakira ibitangaza ngo tubone kwemera. Iyo hari uwadutse avuga ko isi igiye kurangira benshi nibwo bibuka gusenga no kwicuza, nibwo bibuka kwishyura abo bambuye, gusaba imbabazi no kuzitanga,..
Bavandimwe, hano hari uruta Yonasi, hari urusha ubuhanga Salomoni, hari urusha ubuhangange abami n’ibikomangoma, hari uruta abahanuzi bose, hari urusha imbaraga urupfu, rwo tugera imbere twese tukadagadwa: Ni Yezu ubwe kandi ni muzima! Nitumwumve tumwumvire. Tega amatwi umwumve mu Ijambo ry’Imana, musanganire mu muvandimwe ugukeneye, musure mu murwayi utagira kivurira, musanganize urugwiro n’ijambo ryiza mu baza bakugana bose.
Dufite ikimenyetso: Yezu ni muzima. Ubwo Yonasi we yabwiraga abantu ati hasigaye iminsi mirongo ine Ninivi ikarimbuka, muri iyi minsi mirongo ine y’igisibo aratwibwirira we ubwe ati nimwisubireho mwemere inkuru nziza y’umukiro. Ubwo Yonasi yamaze mu nda y’ifi iminsi itatu n’amajoro atatu hanyuma ifi ikaza kumuruka, Yezu we yarapfuye arazuka ava mu bapfuye. Icyo ni cyo gitangaza kiruta ibindi dushingiyeho ukwemera kwacu, gikwiye kandi kudutera akanyabugabo ko kwihana no kureka imigirire yacu mibi kugira ngo tuzabonereho gusangira na Yezu Kristu umutsindo.
Umubyeyi Bikira Mariya aratube hafi muri uru rugendo!
Padiri Joseph UWITONZE, mu Budage


text:
Ngororero: Abari bamaze imyaka ine bishyuza amafaranga bakoreye batangiye kuyahabwa
Abaturage bagera kuri 300 bakoze umuhanda uhuza imirenge ya Muhanda na Kavumu yo mu Karere ka Ngororero, bari bamaze imyaka ine bishyuza amafaranga bakoreye, kuko rwiyemezamirimo wari warabahaye akazi yaje kugenda atabishyuye.
Ni ikibazo cyari kimaze igihe kinini, abaturage bahora basiragira mu nzego zitandukanye ngo barebe ko hari urwabarenganura, icyakora guhera ejo ku ya 9 Kanama 2021, aba mbere batangiye guhabwa amafaranga yabo kandi igikorwa ngo kirakomeje.
Umwe mu bamaze gufata amafaranga yabo, Ntawukuriryayo Noheli, yavuze ko yishimye kuba abonye amafaranga ye nyuma y’igihe kirekire ategereje ari na ko ahora yishyuza.
Yagize ati “Ndashimira cyane ubuyobozi n’itangazamakuru ryakomeje kutuvugira none amafaranga yanjye nkaba nyabonye, bari bamfitiye 87,000 none barayampaye yose. Ikibazo cyari kirimo ni uko rwiyemezamirimo atarangije imirimo neza birangira yigendeye atatwishyuye”.
Mugenzi we asobanura ibibazo bahuye na byo byatewe no kuba batarishyuwe ku gihe kandi baramaze umwaka wose bakora badahembwa.
Ati “Urabona kumara umwaka ukora udahembwa ntibyoroshye, byaduteye ubukene, amadeni yabaye menshi ku buryo nari narabuze icyo kwishyura, icyakora ubu ndasubijwe”.
Abo ni bamwe mu bishyuwe, icyakora hari n’abatisanze ku rutonde rw’abagomba kwishyurwa, bakavuga ko byabayobeye kuko batazi ikibura, cyane ko ibyangombwa basabwaga ngo babitanze.
Kuri icyo kibazo cy’abibuze ku rutonde rw’abishyurwa, Umunyamabanga Nshingwabikorwa w’Umurenge wa Muhanda, Jean Pierre Hibukimfura, yavuze ko ibibazo birimo bidakomeye ku buryo mu cyumweru gitaha bizaba byakemutse.
Ati “Iki kibazo koko cyari kimaze iminsi ubuyobozi bugikurikirana, ariko guhera ejo hashize abantu barimo kwishyurwa amafaranga yabo kandi gahunda irakomeje. Abafite ibibazo ntabwo ari benshi, hari nk’aho usanga harakoze umugore agatanga konti y’umugabo we, hakaba hari ahandi hagiye habaho kwibeshya, turakomeza gukosora imyirondoro yabo, icyiza ni uko amafaranga yose y’abo baturage yabonetse, ari ku rwego rw’akarere”.
Ati “Igikorwa cyo gukosora imyirondoro yabo kizaba cyarangiye ku wa gatanu w’iki cyumweru, hanyuma bitarenze ku wa Kabiri w’icyumweru gitaha bose bazaba babonye amafaranga yabo”.
Abo baturage bavuga ko ubuyobozi butigeze bubatererana mu kibazo cyabo n’ubwo cyari kimaze igihe kirekire, nk’uko babitangarije Radio Rwanda kuri uyu wa Kabiri tariki 10 Kanama 2021.


text:
Uruzinduko rwa Home Rwanda Safaris, ruzaba kuri uyu wa Gatandatu tariki 8 Ukuboza 2018.
Umuyobozi Mukuru wa Home Rwanda Safaris, Tuyigire Aimable, yabwiye IGIHE ko bateguye uru ruzinduko kugira ngo borohereze abifuza kujya kwishimana n’imiryango cyangwa inshuti zabo, kubikora bamenya kurushaho ibyiza by’u Rwanda.
Ati “Abantu benshi baba bashaka gusoza umwaka bishimanye n’inshuti ndetse n’imiryango. Twahisemo kubibafashamo tuborohereza gutembera ibyiza bitatse u Rwanda by’umwihariko muri pariki y’Akagera icumbikiye inyamaswa nyinshi zitangaje ziboneka kuri iyi si.”
Pariki y’Igihugu y’Akagera ni imwe muri pariki zikomeye kuko icumbikiye inyamaswa eshanu zikomeye muri Afurika zirimo intare, inzovu, imbogo, ingwe n’inkura.
Ibiciro byo kujyana na Home Rwanda Safaris muri Pariki y’Akagera ni 35 000 Frw ku muntu umwe, 50 000 Frw ku bantu babiri (couple) n’amadolari 12o ku banyamahanga.
Muri ayo mafaranga haba harimo itike y’urugendo, ibyo kurya bya saa sita ndetse n’utwo guhekenya (snacks). Harimo kandi amafaranga yo kwinjira muri pariki n’umuntu uzafasha abakerarugendo gusobanukirwa ibyiza biri muri pariki.
Tuyigire yavuze ko undi umwihariko wa Home Rwanda Safaris, ari uko ifasha imiryango n’abantu ku giti cyabo bashaka gutembera ibyiza bitatse u Rwanda mu buryo bwihariye. Ibyo bijyana no gufasha ibigo byifuza gutembereza abakozi babyo.
Amatike ari kugurishirizwa ku biro bya Home Rwanda Safaris kuri Champion Hotel i Remera cyangwa ugahamagara kuri 0788206999.


text:
Home > Amakuru Yose > Urukundo > Gutera akabariro bivura indwara nyinshi harimo no kwiheba bikabije
Abagabo n’abagore bamarira amasaha n’amafaranga mu kwigira beza, kandi hari uburyo karemano byikoramo. Umushakashatsi bwe, Dr. Michael Roizen yerekanye ko gukora imibonano mpuzabitsina bigira ingaruka nziza ku mubiri zirenze kure iziva mu byo bisiga. Gukora imibonano mpuzabitsina bifite umumaro ni nayo mpamvu ikwiye gukorwa buri gihe
Ubushakashatsi bwakozwe n’umuhanga Dr Michael Roizen yerekanye ko gukora imibonano mpuzabitsina mu gihe bikozwe neza, ko ari umusumburo wo gukira indwara nyinshi cyane cyane izifite aho zihuriye n’ubwonko.
Abantu benshi muri iki gihe bahangayikishijwe n’izamuka rikabije ry’indwara zifitanye isano n’ubwonko kuko ari indwara zihitana umubare munini w’abantu ibyo twita gupfa amarabira (Premature death).
Abahanga mubijyanye n’ubuvuzi bagaragaje ko ibyo bintu bifitanye isano no gukora
cyangwa kudakora imibonano mpuzabitsina itanoze mbese idakozwe neza ibyo benshi bakunda kuvuga byo kurangiza vuba bigatera umugore nawe kutarangiza (Kugeza ku byishimo byabo byanyuma muri icyo gikorwa).
Iyi nkuru ndayemeye cyane nukuri.Mperutse kumva nsa nk’ufiite ikibazo cy’umutima, warateraga cyane.Ngeze kwa muganga basanga umutima ari muzima ndetse na cyane,ahubwo basanga mfite ikibazo cyo kudakora imibonano mpuzabitsina.Kuko kuva umugabo wanjye yakwitahira sinigeze mbigerageza. Nkaba mboneyeho no gusaba niba hari umugabo ukuze ( kuva ku myaka 45... ) udafite umugore ko yaza tukisungana rwose aho bigeze ndumva ndembye. Yashyiraho phone ye nkazamuhamagara cyangwa nkamwandikira.Murakoze muzantumikire


text:
KU IHEREZO RY’URUGAMBA ABACUNGUWE BAZAHAGARARANA NA YESU KU MUSOZI SIYONI
IGICE CYO GUSOMA: IBYAHISHUWE 14: 1-5
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Ubutumwa bw’uyu munsi bufite umutwe ugira uti: “KU IHEREZO RY’URUGAMBA ABACUNGUWE BAZAHAGARARANA NA YESU KU MUSOZI SIYONI” Turifashisha amagambo akurikira:
1Nuko ngiye kubona mbona Umwana w'Intama ahagaze ku musozi wa Siyoni, ahagararanye n'abantu agahumbi n'inzovu enye n'ibihumbi bine, bafite izina rye n'izina rya Se yanditswe mu ruhanga rwabo. 2Numva ijwi rivugira mu ijuru rimeze nk'iry'amazi menshi asuma, kandi nk'iry'inkuba ihinda cyane, kandi iryo jwi numvise ryari rimeze nk'iry'abacuranzi bacuranga inanga zabo, 3baririmba indirimbo nshya imbere ya ya ntebe y'ubwami n'imbere ya bya bizima bine na ba bakuru. Nta muntu wabashije kwiga iyo ndirimbo, keretse ba bantu agahumbi n'inzovu enye n'ibihumbi bine bacunguwe ngo bakurwe mu isi. 4Abo ni bo batandujwe n'abagore kuko ari abāri. Abo ni bo bakurikira Umwana w'Intama aho ajya hose. Bacunguriwe mu bantu kugira ngo babe umuganura ku Mana no ku Mwana w'Intama. 5Mu kanwa kabo ntihabonetsemo ibinyoma, kuko ari abaziranenge.
Turi mu isi dufashe igihe mu ntambara. (Yobu 7:1) Nyamara Imana ishimwe ko atariko bizahora. Urugamba ruzashira twibere mu mahoro hamwe na Yesu mu ijuru. Nubwo ijoro ryijimye cyane, buracya hanyuma. Iyisi yacu y’imibabaro iza gushira haze indi ihoraho. Kristo agiye kwima ingoma ye, “kandi nitwihangana tuzīmana na we”. Yohana yeretswe isozwa rishimishije ry’urugamba nk’uko biri muri aya magambo ngo “Nuko ngiye kubona mbona Umwana w'Intama ahagaze ku musozi wa Siyoni, ahagararanye n'abantu agahumbi n'inzovu enye n'ibihumbi bine, bafite izina rye n'izina rya Se yanditswe mu ruhanga rwabo.” (Ibyah 14:1). Ibyo Yohana yeretswe yabihishuriwe na Yesu-Kristo ubwe, amutegeka kubyandika mu gitabo kiswe“Ibyahishuwe.” (Ibyah 1:1,11) Reka mbanze nkivugeho gato mbere yo gukomeza n’intego yacu nyirizina. Izina ry’igitabo cy’Ibyahishuwe mu Kigiriki (Apokalypsis), risobanura “guhishura, korosora, gutwikurura ikintu kigasigara kigaragarira ukireba.”
Guhishurirwa kose ni ikintu cy'agaciro gahebuje ku Itorero. Nubwo iyo abantu benshi bumvise ijambo “ibyahishuwe” bahita batekereza ibyago bikomeye, iki gitabo kivuga ko abagisoma bakagisobanukirwa kandi bakagikurikiza bazabona umugisha: “Hahirwa usoma amagambo y'ubu buhanuzi, hahirwa n'abayumva bakitondera ibyanditswe muri bwo, kuko igihe kiri bugufi. Kandi dore ndaza vuba. Hahirwa uwitondera amagambo y'ubuhanuzi bw'iki gitabo.” (Ibyah 1:3; 22:7) Nubwo hari umugisha udasanzwe wasezeranjwe abasomyi b’igitabo cy’Ibyahishuwe, hari n’umuburo utangwa ku mpera yacyo uvuga ku bazagerageza guhindura ibyanditswemo: “Uwumva wese amagambo y'ubuhanuzi bw'iki gitabo ndamuhamiriza nti ‘Nihagira umuntu uzongera kuri yo, Imana izamwongeraho ibyago byanditswe muri iki gitabo. Kandi nihagira umuntu ukura ku magambo y'igitabo cy'ubu buhanuzi, Imana izamukura ku mugabane wa cya giti cy'ubugingo no ku wa rwa rurembo rwera, byanditswe muri iki gitabo.’” Uyu murongo ukebura abasobanura nabi Ibyanditswe bakanahanura ibitari byo. Ni akaga gakomeye kuba umuntu yakwivugira ibyo yiboneye byose ukabeshya ko ari ubuhanuzi bw’Ibyahishuwe.
Ibivugwa mu Byahishuwe bikwiye gusobanurwa uko biri-ntibikoreshwe mu guhahamura cyangwa gutera abantu ubwoba. Iyo siyo ntego y’Ibyahishuwe! Insanganyamatsiko y’iki gitabo irasobanutse: “Ibyahishuwe na Yesu Kristo, ibyo Imana yamuhereye kugira ngo yereke imbata ze ibikwiriye kuzabaho vuba.” (Ibyah1:1) Igitabo cy’Ibyahishuwe kigamije kutumenyesha ibizabaho vuba, kandi nta gushidikanya ko ubuhanuzi bwacyo bwose buzasohora-ndetse bumwe bwarasohoye.
Nshingiye ku buhanuzi bw’Ibyahishuwe, nshobora kubwira buri wese wizeye Kristo nti, “humura”! Bumwe mu buhanuzi bw’ihumure, ni ubwo tubona mu gice twasomye uyu munsi, aho Yohana yeretswe abacunguwe bahagararanye na Yesu ku musozi Siyoni. Ibi bizasohora uko byanditswe! Mu gice cya 7 havugwa iby’umubabaro ukabije. Nyamara muri iki gice cya 14, tubona ko ku mperuka abanesheje bazaririmbana na Yesu indirimbo nshya. (Ibyah 14:3) Bene Data muri Kristo Yesu, uyu munsi turarwana urugamba, kandi rimwe na rimwe tujya dutsindwa. Ariko muhumure ubwo turwanana na Yesu ku iherezo tuzatsinda. Nubwo uru rugamba rukomeye ruzarangira Imana itsinze kandi abarwanye ku ruhande rwayo tuzishima turirimbane na Yesu indirimbo yo kunesha. Abizeye Yesu-Kristo, tuzicwazwa mu byicaro byo mw’ijuru hamwe na we, ndetse n’ubu twicaranye na we mu buryo bw’Umwuka: “ku bw'urukundo rwinshi yadukunze, ubwo twari dupfuye tuzize ibicumuro byacu (ubuntu ni bwo bwabakijije), nuko ituzurana na we, itwicaranya na we mu ijuru mu buryo bw'umwuka turi muri Kristo Yesu.” (Abef 2:5-6)
Muri iyi si duhura n’ibirushya, ariko duhumure Yesu yaranesheje kandi azahora anesha: “Nuko bene Data, mwihangane mugeze aho Umwami Yesu azazira. Dore umuhinzi ategereza imyaka y'ubutaka y'igiciro, ayirindira yihanganye kugeza aho azabonera imvura y'umuhindo n'iy'itumba. Mube ari ko namwe mwihangana, mwikomeze imitima kuko kuza k'Umwami Yesu kubegereye.” (Yak 5:7-8) Haleluya! Umwana w’intama ari hafi kwima ingoma ye kandi natwe tuzimana na we. Yesu agiye kuza gutwara umugeni we. Birumvikana ko umugeni agomba kwirimbisha kugira ngo abe ukwiye gushyingirwa Kristo.
Abantu Yohana yabonye bahagararanye na Yesu ku musozi Siyoni, bari “bafite izina rye n'izina rya Se yanditswe mu ruhanga rwabo”. (Ibyah 14: 1) Kuba aba bantu bari bafite izina rya Yesu ryanditse mu ruhanga rwabo byerekana ko bemera yuko ari abe. Abo bantu ngo: “ ni bo batandujwe n'abagore kuko ari abāri. Abo ni bo bakurikira Umwana w'Intama aho ajya hose. Bacunguriwe mu bantu kugira ngo babe umuganura ku Mana no ku Mwana w'Intama. Mu kanwa kabo ntihabonetsemo ibinyoma, kuko ari abaziranenge.” (Ibyah 14: 5-6) Ikibaranga, ni ubusugi mu buryo bw’umwuka-Bateguwe nk’umugeni w’isugi wa Yesu-Kristo; birinze gusambana mu buryo bw’umwuka; ni ukuvuga kwiyandurisha iby’isi. (Yak 4:4) Birinze umwanda bakomeza kubaho “batagira inenge, hagati y’ab’igihe kigoramye cy’ubugoryi.” (Abaf 2:15). Ikindi kandi, “mu kanwa kabo ntihabonetse mo ibinyoma.” (Ibyah 14:5) Kuri iyo ngingo, basa n’Umwami Yesu-Kristo. Uwo yari umuntu utunganye “nta cyaha yakoze, nta n’uburiganya bwabonetse mu kanwa ke” (1 Pet 2:21-22). Aba bantu ni ni “ubwoko bwatoranijwe, abatambyi b’ubwami, ishyanga ryera” (1 Pet 2:9). Kubera ko iryo shyanga risimbura Isirayeli mu buryo bw’umubiri mu mwanya wayo wo kuba ubwoko bw’Imana, ryahindutse Isirayeli nshya ari yo “Bisirayeli b’ukuri” (Abar 9:6-8; Mat 21:43).
Mwene Data muri Kristo-Yesu, ugiriwe ubuntu butangaje bwo kumva iri jambo. Kubw’ibyo ntubure kwiga ubushake bw’Imana kuri iki cyigisho.Reka duhirimbanire kuzahagararana na Yesu ku musozi Siyoni ku mpera y’uru rugendo. Kubw’ibyo dukwiye kumenya neza ko dufite izina rya Yesu n’irya Se yanditse mu ruhanga rwacu. Abantu b’Imana twashyizweho ikimenyetso cy’amaraso ya Yesu, n’abo kwa Satani bafite ibibaranga. (2 Tim 2:19) Dukwiye kuba dufite ubuziranenge, tutandujwe n’ibyaha, dukurikira Yesu aho ajya hose.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 18/09/2022
Arch. SEHORANA Joseph
C/o EAR/Diocese Shyogwe
E-Mail: joseph@sehorana.com
Last edited: 17/09/2022
Add a comment


text:
Bamporiki Edouard yasabye imbabazi abinyujije ku rukuta rwe rwa Twitter aho yagize ati” Nyakubahwa Umukuru w’uRwanda @PaulKagame, Narahemutse. Umutima wanze kumpa amahwemo. Bavandimwe, Nshuti zanjye, namwe abankurikira kuri uru rubuga, Nakoze icyaha cyo kwakira indonke. Nkaba ntafite irindi jambo navuga usibye Kubasaba mwese imbabazi. Ndatakambye.”
Nyakubahwa Umukuru w’uRwanda nawe amusubiza yifashishije urukuta rwe rwa Twitter aho yagize ati” Ibyo uvuga wowe bifite ishingiro. #Kutongera gukora ibisa nkibyoyakoze bibi. Bitaruguhora mubibi ugahora usaba kubabarirwa! Ibya Bamporiki niko bimeze. Hari nabandi bameze gutyo. Umuntu wese yakora icyaha ariko nokukirinda birashoboka. Guhanwa nabyo birafasha !!!”


text:
Abaturage mu bice bitandukanye by’Igihugu bavuga ko uko imyaka ishira ari ko imihigo irushaho kuba isoko y’iterambere no kwikemurira ibibazo no kwihutisha iterambere. Ibi barabivuga mu gihe inzego zibishinzwe ziriho gukora isuzuma ry’imihigo y’umwuka wa 2018-2019.
Ku gasusuruko, Mu mudugudu w’icyitegererezo wa Rugendabali mu Murenge wa Mageragere mu Karere ka Nyarugenge. Uyu mudugudu ni umwe mu mihigo minini aka karere kahize, dore ko uyu wagenewe miliyoni 259 mu mwaka w’ingengo y’imari wa 2018/2019.
Uyu mudugudu watujwemo imiryango 72, harimo 40 iri mu nzu zizwi nka ‘four in one’, ndetse n’indi 32 iri mu ya ‘eight in one’, ari na yo muhigo wo muri 2018/2019.
Mu mihigo 60 y’aka karere kandi, harimo uwo kubaka ibitaro by’akarere wagenewe ingengo y’imari isaga miliyari 4 na miliyoni 479, ndetse n’uwo kubaka inyubako y’ibiro by’Umurenge wa Nyarugenge ifite amagorofa 4 ku ngengo y’imari ya miliyoni 350 z’amafaranga y’u Rwanda, izo nyubako zombi zikaba zigomba kugera kuri 70%.
Ibi bikorwa kimwe n’ ibindi ni byo bisa n’ ibiha icyizere umuyobozi wungirije w’Akarere ka Nyarugenge ushinzwe iterambere ry’ubukungu, Nsabimana Vedaste, avuga ko aka karere kazakora neza mu mihigo kurusha umwaka wabanje.
Yagize ati “Ibyo ni ukubiharira ikigo cy’igihugu cy’ibarurishamibare gishinzwe kunyura mu turere twose kugira ngo barebe uko yashyizwe mu bikorwa, ibivuyemo turabyakira ariko ku ruhande rwacu ni uko imihigo yacu twayishyize mu bikorwa nk’uko twayihize ubwo tuzategereza icyo ‘evaluation’ izagaragaza.”
Akarere ka Bugesera na ko, kagaragaza ko kishimira uburyo kesheje imihigo 77 kari karahize mu mwaka ushize wa 2018/2019, cyakora Umuyobozi w’ako wungirije ushinzwe ubukungu n’iterambere, Umwali Angelique, akavuga ko ubuhinzi bwakomwe mu nkokora n’imihindagurikire y’ikirere bigatuma umuhigo ku musaruro w’ibigori no gukoresha inyongeramusaruro weswa munsi ya 50%, ngo ariko muri rusange icyizere cyo kuza mu turere twa mbere ni cyose.
Yagize ati “Ingana na 21 ni imihigo y’ubukungu, tugeze rero ku kigereranyo cya 91%. Mu mihigo rero ijyanye n’imibereho myiza y’abaturage isaga 43 naho tugeze kuri 94%, mu mihigo ijyanye n’imiyoborere myiza tugeze kuri 99%. Nkaba ari ho nshingira mvuga ko imihigo Akarere ka Bugesera kasinye uyu munsi tugeze heza kandi twishimira.”
Uretse kuba yarongereye ikibatsi mu mikorere y’abayobozi n’inzego kandi, imihigo igaragazwa na bamwe mu baturage nk’isoko y’iterambere bagizemo uruhare kandi rigahera iwabo mu ngo.
Umuturage umwe wo mu Karere ka Rwamagana yagize ati “Nigeze kubaho ntafite televiziyo abana banjye bakajya bajya kureba tv mu baturanyi kandi urabona mba mu mujyi! Noneho ndavuga nti ariko mu dufaranga duke nkorera nta kuntu nazajya ngerageza nkabika duke nkazagura televiziyo? Icyo gikorwa nakigezeho, nazanye amazi mu rugo rwanjye, kubera ko hari n’igihe ureba ukabona urimo gusigara inyuma, rero imihigo igufasha gutera imbere nawe ugenda uzamuka.”
Mukarutabana Claudine, utuye mu Mujyi wa Kigali ati “Twebwe twahize kwikorera umuhanda turawukora abaturage bazana amabuye za ruhurura turazikora kuburyo ubona nyine aho dutuye ntawuvuga ngo aratwarwa n’amazi y’imvura, arabura aho aca kubera ko umuhanda wanyereye. Nk’ibyo ngibyo twabikoze kubera ko twari twarabihize.”
Mihigo Samuel, umuturage mu Mujyi wa Kigali avuga ko abaturage na bo bagira uruhare mu mihigo aho biyemeza gukora ibikorwa, bagashyira hamwe ubushobozi bakabihigura.
Ati “Duteranya amafaranga twikorera akararo kinjira muri karitsiye iwacu, amafaranga y’abaturage bayagura sima, umucanga, bagura amabuye n’imbaho ndetse na fer à béton twiyubakira akararo kinjira mu mudugudu wacu wa kajevuba kandi ni umuhigo twari twihaye.”
Ubufatanye nk’ubwo hagati y’inzego za Leta, abikorera n’abaturage muri rusange, bugaragazwa nk’ubwongera umusaruro w’imihigo isanzwe mu muco w’Abanyarwanda, nk’uko Perezida wa Repubulika Paul Kagame yabishimangiye tariki 13 Nzeri 2013 mu muhango wo gushyira umukono ku mihigo ya 2013/2014.
Yagize ati “Nagira ngo nibutse ko iyi mihigo ari uburyo bw’imikorere twebwe Abanyarwanda twahisemo kandi twishyiriyeho bivuye mu muco wacu. Abikorera n’abandi baturage bunganira leta ku bikorwa akenshi biba bitari mu ngengo y’imari, niyo ubufatanye burushaho kuba bwatugirira akamaro. Ibyo bituma umusaruro uva mu mihigo wikuba inshuro nyinshi iyo twafatanyije.”
Kuri Dr. Phanuel Murenzi, umushakashatsi akaba n’umusesenguzi mu by’imiyoborere, avuga ko gahunda y’imihigo yanarushijeho kwimakaza ihame ry’imiyoborere myiza.
Yagize ati “Hari amahame 2 y’ingenzi iyo yabuze mu miyoborere igihugu ntabwo gishobora gutera imbere. ‘Accountability’, iryo ni ihame rya mbere. Irya kabiri ni responsiveness, kuba responsible. Uyu munsi imihigo ikugira accountable, hari ibyo uzabazwa. Uyu munsi imihigo yatumye abayobozi ku nzego zose baba responsable kuko azi ko natagera ku byo yiyemeje hari ingaruka zizabaho. Ariko uyu munsi kuko usabwa imihigo kandi ikaba igomba gushingira ku bibazo by’umuturage, biragusaba ko ujya kureba wa muturage mukaganira ukamubaza. Urumva rero ko ari ikintu cy’imiyoborere cy’ingenzi imihigo yazanye.”
Raporo ya 2017/2018 y’ikigo cy’ibarurishamibare, igaragaza ko muri uwo mwaka uturere twesheje imihigo ku mpuzandengo y’amanota 73.5%, aho imihigo yo mu rwego rw’ubukungu ari yo yeshejwe ku gipimo gito kingana na 60.6%, imibereho myiza 73.9%, naho imiyoborere ikagira 84.5%. By’umwihariko, mu turere 30, 15 twagize amanota ari munsi ya 70%.
Perezida wa Repubulika Kagame ashimangira ko kwegera abaturage ariryo zingiro ryo kwesa imihigo.
Ati “ Abo nahoze mvuga baduha inkunga, badutunze, uziko bagera mu baturage banyu kurusha uko mubageramo mwebwe!? Mwarababahaye? Mwabaye adopted mu Gihugu cyanyu? Ni yo politiki yanyu, niyo philosophy yanyu, ni ko mubayeho? Ntabwo bishoboka! Igihe kirageze ibintu bigomba guhinduka! Twebwe intego yacu ni ugukora ibishoboka tukava aho turi hatameze neza buri wese azi, ubajije abaturage ukabashyira ku murongo ukababaza icyo bifuza, uko bameze, uko bamerewe nabi… barabikubwira. Wowe kubera iki utabizi, ntubakomokamo?”
Biteganyijwe ko hagati y’amezi ya Kanama na Nzeri, ari bwo hazatangazwa uburyo inzego nkuru z’Igihugu n’iz’ibanze zashyize mu bikorwa imihigo zahize mu mwaka ushize wa 2018/2019 ndetse zinashyire umukono ku y’uyu mwaka wa 2019/2020 imbere y’Umukuru w’Igihugu.


text:
Yabigarutseho kuri uyu wa 11 Kamena 2022, mu muhango wo gusoza amasomo y'icyiciro cy'amashuri yisumbuye ku banyeshuri 40 b'abahungu na 52 b'abakobwa baturuka mu bihugu 16 barangije muri Green Hills Academy mu 2022 bahawe izina ry'Inkomezamihigo.
Green Hills Academy ni ishuri rimaze imyaka 24. Madamu Jeannette Kagame yibukije ko ritangira wari umushinga w'ishuri ry'incuke n'ishuri ribanza none uyu munsi ryabaye ishuri rifite icyerekezo kandi rifasha benshi gukabya inzozi ku rwego rw'uko abanyeshuri baryo bakomeje kuba indashyikirwa ku Isi yose. Yashimiye abarimu, abayobozi n'inshuti z'ishuri zatumye ibi bigerwaho.
Madamu Jeannette Kagame yabwiye abarangije amasomo muri Green Hills Academy ko afite icyizere ko umusanzu bazatanga ku gihugu n'Isi muri rusange uzazana impinduka zikemura ibibazo Isi ifite, abasaba gusigasira iki cyizere no kuba ingirakamaro kuri bose.
Aba banyeshuri abenshi bakomereza amasomo muri Kaminuza zo mu mahanga. Kuri ubu abagera kuri 35 bamaze kubona Kaminuza bazigamo muri Leta zunze Ubumwe za Amerika, u Bwongereza, Canada n'ahandi.
Ati "Isi ni iyanyu ngo muyibyaze umusaruro, ndizera ko ubwo mugiye kujya hirya no hino muzahaha ubumenyi bunyuranye, imitekerereze yo guhanga udushya ndetse n'imyitwarire bizabafasha guteza imbere aho muvuka".
Yabibukije ko bagiye mu bundi buzima butandukanye n'ubwo barimo ndetse burimo ibyiza byinshi, abasaba kwibuka ko 'ibyiza ari mubyara w'ibibi no kubabara'.
Ati "Gufata ibyemezo byiza mwagaragaje bikaba bibagejeje ku ntambwe y'ingenzi nk'iyi, ni ingabo izabarinda ubusharire bw'ubuzima. Igihe nikigera cyo kwishimira izindi ntsinzi zanyu nko gutsinda neza muri kaminuza cyangwa kubona akazi keza, tuzaba duhari tubashyigikire tubahe ubufasha bwose dushoboye".
Madamu Jeannette Kagame yashimiye abanyeshuri barangije mu 2022 uburyo mu bihe bigoye babaye itara ry'abaturage, aho batangiye umusanzu wa mituweli abaturage 2000 bo mu Karere ka Rubavu, bagakusanya inkunga yo guha ibikoresho by'isuku abarwayi bo mu bitaro bya CHUK, bakigisha Icyongereza abana bo mu muryango Ihumure ndetse bakanatanga impano za Noheli.
Ati "Mwibukije twese ko mu bihe bigaragara ko ari bibi, abanyarwanda twahagurutse tugafasha igihugu cyacu mu buryo bushoboka. Muri Inkomezamihigo nyazo".
Umuyobozi wa Green Hills Academy, Daniel Hollinger, yashimiye aba banyeshuri ko nubwo habayeho inzitizi nyinshi bakoresheje imbaraga nyinshi amanywa nijoro bakarangiza porogaramu ya International Baccalaureate [porogaramu mpuzamahanga y'imyigishirize, IB].
Yavuze ko iyi izabafasha kuba ingirakamaro no gushaka ibisubizo byugarije Isi. Yabasabye gukoresha amahirwe yo kwiga neza bafite bagahesha ishema ababyeyi bigomwe byinshi kugira ngo babigereho.
Ati "Mu byo mukora byose, mu mahitamo mukora muzaharanire kugira uruhare mu gutuma Isi iba nziza kurusha uko imeze, mube inyangamugayo, muzakoreshe igihe cyanyu, ubushobozi n'impano byanyu, by'umwihariko mugire urukundo kuko rubumbatiye byose".
Mireille Umutoni wavuze mu izina ry'abarangije amasomo mu 2022 muri Green Hills Academy, yavuze ko banyuze mu nzira igoye kubera impinduka zagiye zigaragara mu myigire zirimo integanyanyigisho nshya, amabwiriza mashya y'ishuri, ikoranabuhanga rishya n'uburyo bw'imyigishirize ariko byose bakabasha kubikora kandi neza.
Yijeje ko nta kabuza bazagaragaza impinduka nziza ku Isi, asaba na bagenzi be gukomeza kubyaza umusaruro amahirwe bafite kandi bakigirira icyizere kuko ari bo bazagena abo bashaka kuba bo.
Ati "Urugendo rwacu rwari rurerure ariko rwatumye tumenya gufata inshingano, kugira amatsiko, ubumenyi, amahame, gufunguka mu mutwe kandi tubasha kwita kuri buri kimwe. Ubwo dutangiye uru rugendo rushya, ndizera ko tutazateshuka".
Umuyobozi Mukuru wa Irembo, Faith Keza, wahaye impanuro aba banyeshuri, yabagiriye inama yo kumenya abo baribo n'icyo bashaka, kwiga bagamije guhatana ku Isi yose no kwibuka sosiyete bakomokamo.
Ati "Ndabashishikariza gukomerezaho, mwerekane abo muri bo, mumenye indangagaciro zanyu kandi mugene abo mwifuza kuba bo kandi mufate ibyemezo bizatuma muba abantu b'ingenzi. Mube abantu bahangana kandi bigirira icyizere yaba ku ruhando rwa Afurika n'isi muri rusange. Ikindi mube abantu b'ingenzi muri sosiyete. Muzakore ibizatuma sosiyete ibagirira icyizere kandi muyigirire akamaro".
Green Hills Academy ni ishuri ry'ababyeyi barimo na Madamu Jeannette Kagame, ryatangiye mu 1997 ritangirana abanyeshuri 130, ubu nyuma y'imyaka 24 rishinzwe rimaze kwigamo abarenga 1500 baturuka mu bihugu birenga 60 byo hirya no hino ku Isi.
Andi mafoto wakanda hano
Amafoto: Igirubuntu Darcy
Source : http://igihe.com/amakuru/u-rwanda/article/madamu-jeannette-kagame-yasabye-abarangije-muri-green-hills-academy-kugira


text: Chrome Umuhondo ni pigment yumuhondo isanzwe ikozwe muri sisitemu (II) chromate (PbCrO4).Yakuwe bwa mbere muri minerval crocoite n’umuhanga mu bya shimi w’umufaransa Louis Vauquelin mu 1797. Kubera ko pigment ikunda okiside kandi ikijimye bitewe no guhumeka ikirere, kandi irimo isasu, uburozi, ibyuma biremereye, byasimbuwe ahanini nundi pigment, Cadmium Umuhondo (ivanze na Cadmium Orange ihagije kugirango itange ibara rihwanye n'umuhondo wa chrome).Imyumbati ya Cadmium yonyine ni uburozi kimwe nibiri muri kadmium, kandi ubwabyo byasimbuwe na azo pigment.Iyi pigment ifite ibara ryiza, hamwe nimbaraga zikomeye zo gusiga, imbaraga zo guhisha cyane, kwihuta kwumucyo no gutandukana.


text:
Umuvugabutumwa Alberto Mvila w’imyaka 29 yakoze ikintu gikomeye kitigeze gikorwa n’undi muntu muri iki gihugu, ahindura abantu barenga 16,000 bava mu madini basengeragamo yiganjemo Islam baaba abakristo.
Nkuko Paradize news dukesha iyi nkuru yabyanditse, Mvila ni umuvugabutumwa washinze umuryango witwa ’Belgium is saved’ akaba yari ari mu ivugabutumwa ry’iminsi 16 muri Pakisitani, agamije kwigisha ijambo ry’Imana kugira ngo abantu bahindukire bave mu byaha bakire Kristo Yesu nk’Umwami n’Umukiza wabo.
Mu nyigisho yagendaga atanga, uyu muvugabutumwa yakanguriraga abantu kubaha Imana, ndetse akababwira ko nibayitonesha nayo izabatonesha kandi imiryango ifunze igafunguka mu izina rya Yesu!
Ubu butumwa bwa Mvila bwatumye benshi bo mu madini atandukanye bamwishimira kugeza aho bamuha n’abarinzi bitwaje intwaro, mu rwego rwo kumurindira umutekano ngo hato hatagira umugirira nabi.
Kubwiriza ibya Yesu muri iki gihugu cya Pakisitani ni nko kuba uri kwishyira mu bibazo kubera ko iki gihugu kigendera ku mahame akaze ya kisilamu, ndetse n’abaturage bacyo benshi bakaba ari Abayisilamu. Kwitwa umukirisito muri iki gihugu ni icyaha gikomeye ndetse benshi bahigwa bukware.
Kugeza ubu Ababarirwa mu bihumbi 16 nibo bamaze guhinduka, kandi Mvila avuga ko agikomeje ubutumwa bwe, nubwo hari abamufata nk’umusazi cyangwa uwahanzweho na roho mbi.


text:
INGOMA NKORAMARASO YA FPR,MU MUGAMBI WO KUMARA ABATUTSI.
Hits: 38
Amakuru aturuka mubiro bikuru bya FPR,agera ku kinyamakuru inyangeNewss.com,aravuga yuko haba hari gahunda yo kwica abanyarwanda bo mu bwoko bw’Abatutsi bari mu gihugu baba bakekwaho kuba bemera cyangwa kuba bashyigikiye ishyaka rikorera mubuhungiro ritavuga rumwe n’ubutegetsi bwa Kigali ariryo RNC.
Bamwe mubatanga ayamakuru bakorera mucyitwa National Executive Committe (NEC) basabye ko amazina yabo atashyirwa ahagaragara kubera impamvu z’umutekano wabo,baragira bati,mur’ikigihe ibintu bikomeje kuba amayobera,har’ingeso yadutse mubacuruzi aho umuntu aba agufitiye umwenda wamafaranga wamwishyuza aho kugirango akwishyure ahubwo ahita akurega muri FPR ko ngo ushyigikiye umuryango wa politiki ukorera hanze y’Urwanda RNC,iyo urumuhutu birumvikana uhuzwa na FDLR.
Izi mfura zivuga ko,ibi birego muri iki gihe ar’ibirego bikomeye cyane,ngo kuko NEC yafashe ibyemezo ko umucuruzi wese uzavugwaho gushyigikira RNC agomba guhita akeneshwa ako kanya ndetse n’imitungo agahita ayamburwa hakoreshejwe RRA,bakamushyiraho imyenda y’imisoro yabaringa kugirango haboneka imwe mu mpamvu yo kumucenesha kugirango adahunga akajya kubarwaniriza hanze y’igihugu.
Bakomeza bavuga ko,ngo ibi biri muri bimwe bimaze gukenesha igihugu kuburyo budasanzwe nubwo Urwanda rwihagararaho,ariko ngo ibintu byaracitse,ngo bigeze aho noneho batangira gufata kumutungo w’igihugu uba warategenijwe kuzagoboka igihugu igihe cya kaga gatunguranye ngo kuba leta yarageze aho itangira kugurisha imwe mu migabane yayo binyujijwe mu mpapuro z’indanga migabane ngo nikimwe mubimenyetso bigaragaza ko igihugu kigeze mu marembera.
Umuhanzi KIZITO MIHIGO akaba arumwe mubasore ba batutsi babimburiye abandi kurira imisozi imaze kumera mu murwa mukuru wa Kigali hakurya y’imisozi y’igikundiro kandi uwo musozi akaba atabasha kuwurira nk’uko ubuhanuzi bubivuga,nyamara buriya birenge niwowe ubwirwa!
Uwo mugani waturutse kumugabo wagiye gusambanya umugore wamugenziwe,maze nyirirugo arataha,wamugabo yihisha murugi undi amaze kwinjira mu nzu umugore ati ariko ibirenge byawe biranuka icyuya undi ati ese urinda winuba wampaye amazi nkakaraba,ubwo yayasutse mu ikarayi ayajyana inyuma y’inzu agarutse ati nayagejejeyo arongera ati urabe wumve birenge niwowe ubwirwa,nyirirugo asohotse undi nawe aba abonye akanya ko gusohoka.
Kubacira uwo mugani ntayindi mpamvu ibinteye,ahubwo ni uko urupfu rwamaze guhumurira gakondo,abarokore nibo bajya baririmba ngo ijuru ryahumuye we!!Nanjye reka mvuge nti urupfu rwahumuye we!mbese niba gupfa ntawe byishe niki utinya? Buriya ndiwowe nafata urwo rutsyo rukuri kumugongo nkaruhirika hirya yawe,narangiza ngahambura amaguru nkazamuka mugisenge cy’inzu,narangiza ngasimbuka nkagwa hejuru yamacumu ngafata ibisogororo nkabihambira kubikomere ngatabara aho kugirango bazantege umushi nzabure icyo nzahiga ubwo imfura zizaba zateranye aho kugirango mpire mu nzu nk’umugome wese.


text:
‘’Kunoza umurimo we byamuteje imbere’’
Niwemugeni Marie Louise ni umwe mu bacuruzi w’inyongeramusaruro mu murenge wa Jenda, akarere ka Nyabihu, yemeza ko aho aherewe amahugurwa n’umushinga Hinga Weze abahinzi bitabiriye gukoresha ifumbire n’imbuto z’indobanure, biteza imbere, nawe biba uko.
Aganira n’umunyamakuru wa The Bridge Magazine yagize « Hinga Weze ni umushinga mwiza kuko yatwunganiye cyane nk’abacuruzi b’inyongeramusaruro ». Akomeza asobanura uburyo uyu mushinga wamufashije « hari igihe twajya kwiga ibyo twize tukabita ku ntebe, cyangwa se tukabita mu ishuri ariko kubera amahugurwa Hinga Weze yagiye idukoresha, byatumye menya gukora ibintu neza nko gupanga ibintu neza nkamenya kubivangura nkurikije ubwoko bwabyo. Kuko mbere sinabipangaga neza ku buryo abakiliya babibona neza cyangwa se ngo bibe byabakurura ». Urugero : « Nafataga ibisukika nkabishyira hejuru noneho iby’ifu nkabishyira hasi. Ibi rwose byaramfashije kuko nta kintu kikigipfa ubusa kandi abakiliya baraza bagahita babona ibintu byose ».
Akiganira n’umunyamakuru yakomeje agira ati « Ikindi nakiraga amafaranga ariko simbe naganiriza abakiliya, nasobanuriraga umbajije uburyo bwo gukoresha inyongeramusaruro, utambajije nkamwihorera.
Ariko aho Hinga Weze yampuguriye, umukiliya araza nkanamusobanurira uko akoresha imiti, nabyo byaramfashije cyane ».
Uburyo yagiye yaguka mu bucuruzi
Muri iki kiganiro yagiranye n’umunyamakuru, yamubwiye nuko ubucuruzi bwe bwagiye butera imbere, agira ati « Numvaga ko gucuruza ari ugucuruza ridomiri, kiyoda, ifumbire na detani. Ariko Hinga Weze inyigisha ko niba umukiliya aje akakubaza ikintu utagifite ugomba kukirangura, bituma naguka mu bucuruzi icyo bambajije nkakizana bityo bituma ntera imbere mu bucuruzi ».
Ikindi, « natangiye nshuruza ifumbire, ndangura toni 2,5; maze guhurwa na Hinga Weze byatumye ntinyuka kwaka inguzanyo nkajya ndangura byinshi, detani naranguraga imifuka 10 ariko ubu ngeze mu mifuka 100. Noneho ku nyongeramusaruro icyo gihe nazanaga toni 2,5 ariko ubu nzana toni 10 zirenga. Uko bucya bukira nanjye ngenda naguka nkarushaho kwagura ubucuruzi bwanjye, kuko mbere naranguza miliyoni 3 ariko ubu ngeze muri miliyoni 10 zirenga ».
Uyu mubyeyi akomeza avuga ko icyo gihe abahinzi bazaga gake kuko bakoreshaga imborera cyangwa ntibayishyiremo, ariko uko bagenda babahugura ku kamaro ko gukoresha inyongeramusaruro, buri wese aca ku murima wa mugenzi we, yareba umusaruro afite ati wakoresheje iki ? Ati « genda runaka akubwire bakaza bakambaza uburyo bakoresha inyongeramusaruro. Ubu abahinzi baza ari benshi, kuko mbere ku munsi nabonaga abahinzi 10 ariko ubu haza 30 ku munsi ».
Niwemugeni, ashimira uyu mushinga kuba warabahuguye bakivana mu bukene, bagatera imbere, aho batari ngo bazahababera kuko babahaye ubumenyi nabo bazakomeza kubuha abandi.
Umushinga Hinga Weze umaze guhugura abacuruzi b’inyongeramusaruro n’abakusanya umusaruro bagera kuri 320, mu turere 10 ikoreramo aritwo Bugesera, Gatsibo, Kayonza na Ngoma (Iburasirazuba); Karongi, Ngororero, Nyabihu, Nyamasheke na Rutsiro (Iburengerazuba) na Nyamagabe (Amajyepfo).
Ukaba watangijwe ku bufatanye n’Ikigo cy’Igihugu Gishizwe Guteza Imbere Ubuhinzi n’Ubworozi RAB ku nkunga y’Umuryango w’Abanyamerika Wita ku Iterambere Mpuzamahanga USAID. Intego yawo akaba ari ugufasha abahinzi basaga 530,000 mu turere 10 ikoreramo mu kwita ku buhinzi no kunoza imirire by’umwihariko umwana n’umugore, ndetse no gufasha abahinzi mu guhangana n’imihindagurikire y’ikirere.


text:
Musanze: Igihembwe cy’ihinga 2022A cyatangijwe abahinzi bahamagarirwa kwihutisha gutera imbuto
Ubuyobozi bw’Akarere ka Musanze, bufatanyije n’Ikigo cy’Igihugu gishinzwe guteza imbere Ubuhinzi n’Ubworozi (RAB), burakangurira abahinzi kwihutisha ibikorwa byo gutera imbuto ku ma site atandukanye ahujweho ubutaka, ku buryo nibura impera z’icyumweru gitaha, bazaba barangije iyo mirimo, kugira ngo babone uko bakurikizaho ibindi bikorwa bijyanye no kubungabunga ibihingwa; mu rwego rwo guharanira kuzabona umusaruro mwinshi kandi mwiza.
Mu gikorwa cyo gutangiza igihembwe cy’ihinga cya 2022 A, cyabereye mu Kibaya cya Mugogo, giherereye mu Kagari ka Gisesero Umurenge wa Busogo, ku wa kane tariki 23 Nzeri 2021, abahinga muri icyo kibaya bifatanyije n’ubuyobozi gutera imbuto y’igihingwa cy’ibigori y’ubwoko bwa RHMH 1520, ku buso bwa Ha 78 zigize iki kibaya.
Abahinzi ngo biteguye gukurikiza inama bagirwa n’abashinzwe ubuhinzi, ku buryo bizeye kuzabona umusaruro uhagije.
Ndaruhutse Pascal uhinga muri icyo kibaya, yagize ati “Twari tumaze iminsi mu bikorwa byo gutegura imirima kugira ngo tutazakererwa ihinga. Twishimiye kuba ubuyobozi bwaduteye ingabo mu bitugu, tukifatanya nabwo mu gikorwa cyo gutera igihingwa cy’ibigori dukoresheje ifumbire y’imborera n’imvaruganda. Nyuma y’iki gikorwa, natwe tugiye gukomerezaho indi mirimo ijyanye no kubyitaho nko kubimenera, kubibagara, ari nako twubahiriza n’izindi nama tugirwa n’abashinzwe ubuhinzi, kugira ngo tuzabone umusaruro ufatika”.
Mugenzi we witwa Ntahwidakiriza Jean Baptiste ati “Iyi mbuto twateye, igikurikiyeho ni uko tuzayibungabunga kugeza ubwo izaduha umusaruro ufatika, biturinde inzara ari na ko dusagurira n’amasoko”.
Umuyobozi w’Akarere ka Musanze, Nuwumuremyi Jeannine, yabwiye abaturage ko kongera umusaruro ku buso, bishingira ku kubahiriza amabwiriza agenga ubuhinzi.
Yagize ati “Kugira ngo twongere umusaruro ku buso bwa Ha, ni uko dukoresha inyongeramusaruro yaba iy’imbuto nziza z’indobanure, ifumbire y’imborera n’imvaruganda; kandi bikajyana n’uko umuhinzi asura umurima we kenshi, akawuhozaho ijisho, agatera n’imiti ikumira ibyonnyi n’indwara bishobora kugaragara mu murima we ngo bitangiza ibihingwa”.
Akomeza avuga ko inzego zose zifite aho zihuriye n’iterambere ry’ubuhinzi, harimo abajyanama b’ubuhinzi mu midugudu, abafashamyumvire n’abashinzwe ubuhinzi mu Mirenge yose y’ako Karere, biteguye gukorana bya hafi n’abahinzi, kugira ngo umusaruro ugerweho mu buryo bufatika.
Izamuhaye Jean Claude, Umukozi mu Kigo RAB ushinzwe Ishami ry’ibihingwa agira inama abahinzi bo mu Karere ka Musanze, kimwe n’abo mu gice cy’Amajyaruguru n’amajyaruguru ashyira Uburengerazuba, kwihutisha imirimo yo gutera imbuto z’ibihingwa byatoranyijwe, ku buryo nibura mu cyumweru gitaha (ni ukuvuga mu mpera z’ukwezi kwa Nzeri), bagombye kuba barangije iyo mirimo; kuko ari imvura, imbuto n’ifumbire, byose byabonekeye igihe.
Muri iki gihembwe cy’ihinga cy’igihe cy’umuhindo, mu Karere ka Musanze ibigori, ibirayi n’ibishyimbo, ni byo byihariye ubuso bunini bw’ibihingwa byahujweho ubutaka.


text:
Abarimu babaye indashyikirwa bazajya batoranywamo abayobozi b’amashuri.
Ikigo k’Igihugu gishinzwe Uburezi mu Rwanda (REB), cyagaragaje ko abarimu b’indashyikirwa mu myaka itandukanye ko ari abageni batoranywamo abayobozi b’amashuri.
Sitati nshya y’abarimu yasohotse ku wa 16 Werurwe 2020 by’umwihariko n’amabwiriza ya Minisitiri agenga uburyo bwo guhitamo abayobozi b’amashuri, ko bizajya bishingira ku bunararibonye n’ibikorwa by’ubudashyikirwa by’umwarimu.
Dr Ndayambaje Irénée, Umuyobozi Mukuru w’Ikigo gishinzwe Uburezi mu Rwanda (REB), mu kiganiro kihariye yagiranye n’Imvaho Nshya, yahamije ko uburyo bwo guhitamo abayobozi b’amashuri butazongera gushingira kugukora ibizamini.
Ati: “Bizashingira ku bunararibonye abarimu bashaka kuba abayobozi b’amashuri bafite, icya kabiri bizanashingira ku makuru yagaragaje binarenze kwigisha abanyeshuri ngo batsinde ahubwo bikanajya no mu bindi bintu umuntu yakwita ko ari udushya tugamije guteza imbere uburezi n’abo ayobora muri rusange.”
Umwalimu wahembwe nk’indashyikirwa
Dr. Ndayambaje agaragaza ko ari yo mpamvu abarimu b’indashyikirwa bakwiye gukora uko bashoboye bakarangwa n’udushya.
REB ishishikariza abarimu b’indashyikirwa gukomeza urwo rugendo kuko ngo ni byo bizatuma babarambagizamo abayobozi b’ibigo by’amashuri.
Ni urugendo REB ivuga ko rwatangiye, rugamije ko uwitwa umuyobozi w’ishuri arenga kuba umuntu watsinze ikizamini ahubwo udushya yakoraga nk’umuntu ku giti ke, bishyirwe mu kigo k’ishuri ndetse no mu kigo ke habe ari ho ibindi bigo by’amashuri biza kwigira ibyo guhanga udushya mu burezi.
Ku rundi ruhande, Umuyobozi Mukuru wa REB, amara impungenge abarimu b’indashyikirwa.
Ati: “Turabamara impungenge, niba hari abagiye baba indashyikirwa mu myaka yashize bakavuga bati byarangiriye ahongaho, oya ahubwo ni umwanya wo gukomeza, abantu bagakora. Ni umwanya wo gukomeza kwimenyekanisha ndetse no gukora ibyo bakoraga bitewe nuko ari abageni tuzajya turambagizamo abayobozi b’ibigo by’amashuri”.
Ingabire Patrick, umwarimu wigisha mu ishuri ribanza rya Mwiko mu Murenge wa Kinoni, Akarere ka Burera mu Ntara y’Amajyaruguru, yabaye indashyikirwa ku rwego rw’Intara agasaba ko indashyikirwa zahabwa inshingano zo kuyobora ishuri.
Ati: “Nabaye indashyikirwa ku rwego rw’Intara y’Amajyaruguru ariko uburyo bwo gutoranya abayobozi b’amashuri usanga twe bataduha izo nshingano. Niba ntsindisha nkagira udushya nkora, ari na byo biherwaho ngirwa indashyikirwa kuki tutahabwa inshingano zo kuyobora ishuri?”
Kwizerimana Jean d’Amour, ni indashyikirwa ku rwego rw’Akarere, yigisha ku ishuri ribanza rya Bugamba, Umurenge wa Ngarama mu Karere ka Gatsibo, mu Ntara y’Iburasirazuba.
Yibaza impamvu umwarimu aba indashyikirwa ku rwego rw’Akarere, ariko ngo harambagizwa abayobozi b’amashuri ababishinzwe ntibahere ku barimu b’indashyikirwa.
Ati: “Inzira twanyuzemo tukaba indashyikirwa, twifuza ko natwe dukwiye guherwaho tugahabwa inshingano zo kuyobora ibigo by’amashuri.”
Kuradusenge Théophile, na we ni umwarimu w’indashyikirwa wigisha mu Rwunge rw’Amashuri ya Rusekera mu Karere ka Burera, mu Ntara y’Amajyaruguru.
Avuga ko ibishingirwaho umwarimu agirwa indashyikirwa bihagije kuba yagirwa umuyobozi w’ishuri bityo akarizanamo udushya agatanga umusanzu mu iterambere ry’ikigo k’ishuri.
(src:Imvaho)


text:
Kuva ku itariki ya 21 Mutarama 2022 kugeza ku itariki ya 23 mutarama 2022, Nyiricyubahiro Musenyeri Anaclet MWUMVANEZA, Umwepiskopi wa Diyosezi ya Nyundo, yagiriye urugendo rw’ubutumwa muri Paruwasi ya Birambo. Muri uru ruzinduko yahaye umugisha Santrali ya Kavumu anatangiza ku mugaragaro urugendo rw’umwaka wa Yubile y’imyaka 75 Paruwasi ya Birambo imaze ishinzwe. Iyi Yubile biteganyijwe ko izahimbazwa mu kwezi kw’Ukwakira muri uyu mwaka wa 2022. Muri urwo ruzinduko kandi, Umwepiskopi, yaboneyeho kugirana ibiganira n’Abasaserdoti bakorera ubutumwa muri iyi Paruwasi, kungurana ibitekerezo n’inzego zihagarariye abakristu muri Paruwasi ya Birambo n’Abihayimana bahakorera ubutumwa.
Umuhango nyirizina wo guha umugisha no kwegurira Imana kiliziya ya Santrali ya Kavumu wabaye ku itariki ya 22 Mutarama 2022, mu Gitambo cy’Ukaristiya cyatuwe na Nyiricyubahiro Musenyeri Anaclet MWUMVANEZA, Umwepiskopi wa Diyosezi ya Nyundo, muri kiliziya nshya ya Santrali ya Kavumu, witabirwa n’Abasaserdoti, Abihayimana n’imbaga y’abakristu ba Paruwasi ya Birambo by’umwihariko aba Santrali ya Kavumu. Amasomo matagatifu yasomwe muri uwo muhango, isomo rya mbere ryavuye mu gitabo cya Nehemiya (Ne8, 2-4a. 5-6, 8-10); isomo rya kabiri ryavuye mu Ibaruwa ya mbere ya mutagatifu Petero (1Pt2, 4-9) naho Ivanjili ni iya Mutagatifu Yohani (Yh 2, 13-22). Mu nyigisho ye, Umwepiskopi yashishikarije abakristu ba Santrali ya Kavumu n’aba Paruwasi ya Birambo muri rusange kuba abakristu nyabo. Yababwiye ko ingoro nziza biyujurije ubwabo ari ikimenyetso cy’ubumwe n’ubufatanye maze abasaba ko iyo ngoro yababera ahantu heza ho guhurira n’Imana. Asoza inyigisho ye kandi yasabye abari bitabiriye uwo muhango bose kuba ingoro nziza za Roho Mutagatifu udutuyemo.
Mbere y’uko Igitambo cy’Ukaristiya gihumuza, hakurikiyeho gutega amatwi ijambo ry’umukristu uhagarariye Santrali ya Kavumu, iry’uhagarariye Abalayiki ba Paruwasi ya Birambo, iry’uwaje ahagarariye inzego bwite za Leta, iry’abasaserdoti bavuka muri Santrali ya Kavumu n’ijambo nyamukuru ry’Umwepiskopi.
Mu byishimo byinshi, abavuze bose baranzwe no gushimira Imana ibyiza byose idahwema kubagirira ikaba yaranabahaye kiliziya nziza ya Santrali ya Kavumu.
Bwana MANIRAKORA Sylidion, umuyobozi wa Santrali ya Kavumu, mu izina ry’abakristu bose ba Santrali yashimiye Imana yabafashije kwiyubakira kiliziya nziza ubu bakaba batagikora urugendo rurerure bajya kuri Paruwasi. Yashimiye Umwepiskopi uburyo abahora hafi kandi akabaha Abasaserdoti babafasha kwitagatifuza. Yashimiye abasaserdoti bakoreye ubutumwa muri Paruwasi ya Birambo n’abahakorera ubutumwa ubu barangajwe imbere na Padiri Jean de Dieu NIYONSENGA, Padiri mukuru wa Paruwasi ya Birambo, uruhare bagize, bagakora amanywa n’ijoro bagira ngo iyo kiliziya yuzure kandi ikorerwemo imihango mitagatifu. Umuyobozi wa Santrali yashimiye abagize uruhare bose mu iyubakwa ry’iyo kiliziya by’umwihariko yashimiye MUKANTAMATI Corentha, umukristukazi utuye ku mugabane wa Leta zunze ubumwe za Amerika wagize uruhare rukomeye cyane mu iyubakwa ry’iyo kiliziya ya Kavumu. Yanashimiye cyane abakristu bavuka muri Kavumu ubu bakaba bakorera mu yandi ma Paruwasi,uruhare bagaragaje mu kwiyubakira kiliziya ya Santrali ya Kavumu. Iryo jambo ryo gushimira kandi ryashimangiwe na bwana UWAGIRIMANA Tharcisse uhagarariye Abalayiki muri Paruwasi ya Birambo. Yashimiye Umwepiskopi wa Nyundo umenya kandi akita ku bushyo aragiye. Yanashimiye kandi abasaserdoti kubera umurava ubaranga mu butumwa bwabo. Yavuze ko ibikorwa by’iyubakwa ry’iyo Santrali bishingiye ahanini mu guhuza imbaraga no gukorera hamwe nk’abakristu ba Paruwasi ya Birambo bayobowe kandi n’icyerecyezo cy’Iyogezabutumwa duhabwa n’Umwepiskopi buri mwaka.
Bwana UWIMANA Fanuel, Umunyamabanga nshingwabikorwa w’Umurenge wa Murambi, wari uhagarariye Umuyobozi w’Akarere ka Karongi muri uyu muhango, yashimiye Umwepiskopi wa Nyundo na Kiliziya Gatolika muri rusange kubera uruhare rugaragarira bose mu iterambere ry’umunyarwanda cyane cyane mu burezi, ubuzima n’ubufatanye mu zindi gahunda z’iterambere. Yashimiye abakristu ba Santrali ya Kavumu ko baranzwe n’ubufatanye bakaba biyujurije Kiliziya. Yanabashimiye uruhare rwabo muri gahunda za Leta anabasaba gukomeza gufatanya na Leta muri gahunda igenera abaturange. Yabwiye abari bitabiriye uwo muhango bose ko nta buzima butarimo Imana bityo aboneraho gusaba abakristu ba Kavumu ko kiliziya biyujurije yabafasha kwegera Imana ku rushaho. Yijeje Umwepiskopi ko ubuyobozi bw’Akarere buzakomeza kurangwa n’ubufatanye n’Abasaserdoti ba Paruwasi ya Birambo kugirango iterambere ry’umukristu w’Umunyarwanda rikomeze rishimangirwe. Padiri Prosper NTIYAMIRA, umwe mu bavuka muri Santrali ya Kavumu, wavuze mu mwanya w’abapadiri bahavuka, na we yashimiye Imana ibyiza yagejeje ku Bakristu ba Kavumu na Paruwasi ya Birambo muri rusange. Yasabye abakristu b’iyo Santrali kurushaho gusabana n’Imana kubera ko begerejwe Ingoro nziza. Yanabasabye ababyeyi gufasha abana babo bakabaha uburere bwiza kandi bakabafasha kumva ijwi ry’Imana kugirango babafashe kubona umuhamagaro wabo.
Mu ijambo rye risoza, Nyiricyubahiro Musenyeri Anaclet MWUMVANEZA, Umwepisikopi wa Diyosezi ya Nyundo, yashimiye Imana ibyiza idahwema gukorera Diyosezi ya Nyundo, ashimira abapadiri bakoreye n’abakorera ubutumwa muri Paruwasi ya Birambo kubera umurava bagaragaje bafatanyije n’abakristu kugirango biyubakire kiliziya ya Santrali ya Kavumu. Yashimiye Abasaserdoti bose bagize uruhare mu iyubakwa rya Santrali ya Kavumu kugeza yuzuye. Abo ni abakoreye ubutumwa muri Paruwasi ya Birambo bakaba batagihari. Yabashimiye umurava wabo n’ubwitange bigaragarira mu bikorwa buri wese. Yabasabye abakristu kumva ko Paruwasi ari iyabo bityo bakarushaho kuyirwanirira ishaya. Umwepiskopi yashimiye abagize uruhare bose mu iyubakwa ry’iyo kiliziya ya Santrali ya Kavumu anasaba abakristu gukomeza kurangwa n’ubwo bufatanye kugirango n’izindi Santrali eshatu zisigaye zizubakwe.
Kuri ikariki ya 23 Mutarama 2022 kandi Umwepiskopi yatangije urugendo rwa Yubile y’imyaka 75 Paruwasi ya Birambo imaze ibonye izuba. Uwo muhango wabeye mu Gitambo cy’Ukaristiya cyatuwe n’Umwepiskopi muri Paruwasi ya Birambo. Umwepiskopi yabwiye abakristu ko guhimbaza Yubile atari ukwishima gusa ahubwo ni ugusubiza amaso inyuma umuntu akareba aho ageze mu bukristu n’aho agana. Yabasabye kandi ko Yubile yazababera umwanya mwiza wo kwivugurura mu bukristu bityo bakazayihimbazanya ibyishimo bisendereye. Yagize ati “uyu mwaka wa Yubile uzababere umwaka w’ubwiyunge, umwaka w’ubutabera, wo kwita ku baciye bugufi, ku barwayi aho bari hose mbese uzabe umwaka w’impuhwe za Nyagasani muri Paruwasi ya Birambo”. Nk’uko byifujwe na Padiri Jean de Dieu NIYONSENGA, Padiri mukuru wa Paruwasi ya Birambo, Umwepiskopi yabemereye ko abacikanwe n’impuhwe yari yaratanze mu isoza ry’isabukuru y’imyaka 20 dusoje sinodi muri Diyosezi yacu ya Nyundo, batakagombye gucikanwa n’izo mpuhwe zidasanzwe. Yabatangarije ko mu rwego rwo kubafasha kwitegura Yubile neza bazashyirirwaho uburyo buboneye bwafasha abo bakristu bose kugarukira Imana no kongera guhabwa amasakramentu.
Dusoza twabibutsa ko Paruwasi ya Birambo ari umwe mu maparuwasi 28 agize Diyosezi ya Nyundo. Ifite amasantrali 7. Santrali ya Kavumu yahawe umugisha ni imwe muri izo Santrali 7 zigize Paruwsi ya Birambo. Ni Santrali ihana imbibi na Paruwasi ya Muyunzwe yo muri Diyosezi ya Kabgayi mu Burasirazuba, Iburengerazuba igahana imbibi na Santrali ya Birambo na Mwendo, mu Majyaruguru igahana imbibi na Paruwasi ya Nyange n’igice cya Santrali ya Witongo naho ma Majyepfo igahana imbibi na Paruwasi ya Nzuki yo muri Diyosezi ya Kabgayi. Santrali ya Kavumu kandi ifite abakristu 1800 babarizwa mu nama eshatu n’Imiryango-remezo 26.
Padiri Jean Paul SEBAGARAGU
Visit our units of production:
Kivu Peace View Hotel : https://kivupeaceviewhotel.com/
CASFX: http://centredaccueilsaintfrancoisxavier.com/
Home Saint Jean :http://homesaintjean.rw/


text:
UBUTUMWA NYAGASANI YEZU YAHAYE BYISHIMO KU ITARIKI YA 02/05/2010
---------------------------------------
Nyagasani Yezu yaje ababaye cyane, ari mu rumuri rwinshi cyane ntabona icyo ndugereranya narwo, nuko aranyitegereza, aransuhuza, ati:
NY. : Byishimo mwana wanjye,uraho?
BY. : Uraho Papa!
NY. : Umeze ute?
BY.: Papa, meze neza gahoro nawe urabibona, ndatotezwa hirya no hino ndetse banyita umusazi, birirwa bamvuga uko ntari.
NY.: Mwana wanjye, ibyo bigomba kubaho, ibyo rero ugomba kubyemera kuko ibyo nanjye nahuye n’ibirenze ibyo. None rero mwana wanjye, ni ukwihangana kandi ukabyemera, kuko abantu ni abantu bagomba kuvuga ibyo bishakiye.
BY.: Papa, nanjye narabyemeye kuko ibitotezo ntacyo bimbwiye. Papa, mfite ubwoba, ibyo mukomeje kunyereka binteye ubwoba, singisinzira kubera biriya byose mukomeje kunyereka.
NY.: Mwana wanjye, biriya byose ubona nkomeje kukwereka ni ko bimeze, ntagishobora guhinduka na kimwe kubyo navuze kuko ibimenyetso bihagije mwarabibonye, ntagisigaye, amazi agiye kurenga inkomba, kandi narababwiye kuva kera. Nabatumyeho intumwa n’abahanuzi ntimwabumvise ahubwo mwibereye mu tuntu n’utundi. Ibyo byose rero mukomeje gukangisha mugiye kubibura mubireba, mugiye kujana nabyo, kuko ntacyo ntababwiye. Naravuze, naravuze, naravuze nyamara ubu butumwa busa n’ubwa nyuma.
Mwana wanjye, ongera unsuhurize abana banjye bose ntawe urobanuye, uti: nimugire amahoro, nimugire amahoro, nimugire amahoro. Bambwirire, uti uyu munsi ndiyiziye, ndiyiziye, ndiyiziye, ndaje kandi nje ndi umwami w’isi n’ijuru. Mbisubiyemo, ubu butumwa musa n’abari kubwirwa ubwa nyuma. Ndaje, ndaje, nje guhorera abana banjye bakomeje kurengana hirya no hino muri kino gihugu cy’u Rwanda.
Narababwiye, muranga murananaira none mureke ibyavuzwe byuzuzwe. Dore aho nahereye mvuga ariko mwanze kumva.
Bayobozi, bategetsi b’iyi si, ibyo nabasabye gukora nta na kimwe mwakoze ahubwo mutsimbaraye ku bintu. Iyo mitungo mukangisha si iyanyu, n’abandi bari bayifite. Murayibuze kuko ibintu ntabwo ari ibyanyu, ntimuzi uwabibahaye uwo ari we.
Bana banjye, muririrwa muhimba udutsiko hirya no hino, mubeshya ngo mufite amahoro kandi benshi barira. Bana banjye, sibwo bwa mbere nabibabwira, ibi byose muri gupfa ngiye kubirimbura namwe ntabasize kuko murambabaje cyane.
Bana banjye, ndiyiziye, ndiyiziye, nje guhorera abana banjye bakomeje kurengana hirya no hino muri kino gihugu. Ndaje, nje kurengera abana banjye benshi bakomeje kurohwa mu buroko, abandi bakomeje kurigiswa, abandi bakomeje guhunga igihugu ari mwe bahunga mwebwe bayobozi bakuru.
Igihe rero kirageze cyo kurenganura abana banjye bakomeje kurengana, ngiye kwishungurira inyanyamugayo. Ngiye kubereka ko ari jye Mwami w’isi n’ijuru.
Byishimo mwana wanjye, ubu butumwa uhite ubutanga nta bwoba ufite, hatagira uwitwaza ko ntacyo yamenye. Bambwirire, uti sinshaka amacakubiri mu gihugu cyanye, u Rwanda ni urwanjye, ubu ndwicayemo jye n’umubyeyi wanjye. None rero bana banjye simbabwiye umunsi cyangwa isaha, ariko muratunguwe. Bategetsi, bayobozi b’iyi si mwabonye ibimenyetso byinshi bihagije, ntacyo mutabwiwe, ntacyo mutazi, ubu rero ngiye kubereka ko ari jye mwami w’isi n’ijuru kandi ko ari jye utanga amahoro.
Bana banjye, nimusenge kenshi, mwicuze cyane, mumenye ko u Rwanda narutashye ndwicayemo kandi ngiye kurenganura benshi. Ariko bana banjye icyanzanye n’ubu ntimurakimenya. Naje mbazaniye byinshi, ndabibabwira ariko mubisiga aho mubyumviye.
Bana banjye, mugeze mu bihe bikomeye cyane, niyo mpamvu uyu munsi nje kubabwira amagambo ababaje cyane kuko mbona mugeze mu icuraburindi. Mugeze mu gihe cy’amarira menshi, mu minsi mike igihugu kigiye guhinduka imiborogo gusa kandi narababwiye kuva kera. Abantu benshi baratashye, umubyeyi agiye kwifuza kuba atarabyaye. Bana banjye koko mwakumvise nibura hakagira urokoka,
bana banjye Shitani ubu irabugarije, ubu iri gukorera hirya no hino ku mugaragaro. Bana banjye, nimuhunge icyaha kibateranya n’Imana yanyu.
Mwana wanjye, bambwirire, uti gusenga, kugira neza hari abo bireba n’abo bitareba?Mwese birabareba. Bambwirire, uti usenga ahagaze, usenga apfukamye, usenga yubitse umutwe,mwese nimuhagurukire rimwe mutakambe, niteguye kubatega amatwi.
Mwana wanjye, mbwirira abanyakigali, uti uyu murwa mutuye ugiye guhinduka amatongo kuko ibi byose mbabwira niho bigiye guhera. Banyakigali, banyakigali, muramenye ntimuzampimbire ibyo ntavuze kuko iyo mungerekeye birushaho kumbabaza. Ibi mbibabwiye kuko mbona igihe kibuzuriyeho kubera kutumba kwanyu.
Mwana wanjye, bambwirire, uti ndareba uyu murwa wanyu, inkovu zanjye zikarushaho kugashuka. Ubu umubyeyi wanjye ari kurira aririra u Rwanda kubera ibibi bigiye kuhabera. Bana banjye b’Abanyarwanda, narabakunze ndabagenderera ariko mwanze kumva, nimureke rero ibyavuzwe byuzuzwe. Bana banjye, nkomeje kureba uyu murwa wanyu inkovu zanjye zikarushaho kugashuka kuko uyu murwa nta buye rizasigara rigeretse ku rindi kubera kutumva kwanyu kw’Abanyarwanda.
Mwana wanjye, mbwirira abanyakigali, uti “Uwanze kumva ntiyanze no kubona”. Uwumva yumve, utumva nawe ni akazi ke kandi ufite amaso yo kureba narebe aho ibintu bigeze maze ashishoze.
Byose bigiye gutangirira mu murwa mukuru kuko niwo ufite ibibi byinshi n’abandi muri mu mpande zinyuranye mubyumve. Ndikuvuga umurwa Kigali, Kigali we. Banyakigali, mushatse mwumve inzira zikigendwa. Mbisubiyemo, ubu butumwa busa n’ubwa mbere na nyuma, kuko ntacyo ntababwiye. Mbere byari amarenga, arikononeho ntabwo bikira amarenga.
Bana banjye ndabakunda, niyo mpamvu nkomeza kubibutsa isezerano nagiranye namwe.
Mwana wanjye, bambwirire, uti icyago kirabagwiririye kandi kibaguye gitumo kandi kizarokoka bakeya.
Bana banjye, ntabwo mbasabye ku mitungo yanyu, ndabasaba urukundo rurang abana b’Imana.
Mwana wanjye, ongera ugire abana banjye inama kuko barambabaje cyane. Bambwirire, uti ndababaye, ndababaye, ndababaye cyane. Koko mwambabariye mukita ku cyo mbasaba nibura hakagira urokoka. Koko mwambabariye icyago kikabaca kure.
Bana banjye, mufite intambara nyinshi mu mitima yanyu,benshi mukomeje kugambanira bagenzi banyu mubabeshyera ibyo mutahagazeho. Nta rukundo mufite mubimenye rero abo bose bameze gutyo bagiye kubibazwa.
Umubyeyi Bikira Mariya nawe aba arje, aransuhuza, ati:
B.M.: Uraho mwana wanjye ukomeje kwihanganira ibigeragezo byose uhura nabyo?
BY.: Uraho Mama!
B.M.: Umeze ute?
BY.: Mama, meze neza gahoro nawe urabibona.
B.M.: Mwana wanjye, ihangane kuko nkuri iruhande. Mwana wanjye, nsuhuriza abana banjye bose, uti nimugire amahoro, urukundo rwanjye rubasakaremo.
Bana banjye nimusenge, nimusenge, musenge kenshi, mwicuze, mwiyeze inzira zikigendwa. Bana banjye, naraje nzanye n’umwana wanjye ntimwamenye icyatuzanye, na n’ubu ntimurakimenya. Bana banjye, ubu benshi bari kugenda baganisha mu rwobo. Bana banjye, namanutse mu ijuru mbona hari icyo mukeneye mwebwe abanyarwanda. Nabazaniye byinshi ntumwe n’umwana wanjye Yezu Kristu, ndabibabwira ntimwabyumva, n’ibyo mwumvise mukabisiga aho mubyumviye.
Bana banjye, mugeze mu bihe bya nyuma, niyo mpamvu uyu munsi nje kubabwira amagambo ababaje umutima wanjye. Bana banjye, Rozari mpora mbasaba murayimpa? Murayitinya ngo ni ndende, ariko ni isengesho rikomeye ryirukana Shitani. Ni isengesho nkunda, iyo muyivuze mba ndi kumwe namwe.
Bana banjye, muravuga ngo Rozari irabarambira, ariko gucura imigambi mibi mugambanira bagenzi banyu ntibibarambira, ariko mukarambirwa Rozari yanjye ngo ni ndende. Bana banjye, nkunda kandi mwanyiyeguriye muyivuge kuko Rozari ari yo gakiza kanyu, muyivuge kuko ariyo buhungiro mufite. Bana banjye, nimukunde Rozari kandi musenge kenshi nibwo muzagira amahoro mwitabire kandi igitambo cya Misa mushyizeho umwete, musabira igihugu cyanyu amahoro cyane cyane muzirikana isengesho mwiyambaza umutima wanjye utagira inenge.
Bana banjye, ndareba igihugu cyanyu cy’u Rwanda nkarira adakama. Bana banjye, ibikomeye biraje kandi bizarokoka bake. Bana banjye,mugeze mu bihe bikomeye, mugeze mu bihe bya nyuma. Simvuze umumnsi cyangwa isaha cyangwa umunota ariko mugiye gutungurwa. Bana banjye, mu gihugu cyanyu cy’u Rwanda nabasuye mbakunze, ntabwo nigeze nduhuka kubabwira ko intambara ikomeye iri mu mitima yanyu, ariko kenshi ntabyo mwumvise. Bana banjye naje mbabaye kubera ko ibyo twasezeranye mutabikora.
Bana banjye, igihe musenga mujye mwicisha bugufi, mwumve ko uwo mubwira abumva, ko abakunda, kandi icyo mwamusaba cyose abaha.
Bana banjye rero uwanjye wese ahorana ibigeragezo, ahora ababara, ahora arwaye, ahorana ibibazo kubera ko nababwiye ko inzira y’Imana iba ifunganye, ariko iya Shitani ikaba yaguye , kuko icyo usabye cyose irakiguha. Ubwo rero kugira ngo ugere ku cyo ushaka, urabanza ukiyuha, kugira ngo ashobore kunyura mu nzira Yezu yanyuzemo.
BY.: Mama, kubera iki hari abantu benshi bahorana ibibazo kurusha abandi? Hari abarwayi, hari imfubyi, hari abapfakazi, ugasanga hariho abafite ibibazo abandi ari ntabyo bafite kandi twese dusenga.
Mama, cyangwa ugasanga mu rugo rumwe ari ho hari ibibazo byinshi kandi abagukunda ari benshi? Kuki utabagabanya? Cyangwa ngo umuntu afateho yumve ko n’undi wese ashobora kubabara?
B.M.: Bana banjye, ntawe uhora yishimye n’ubabara ageraho agahabwa kandi hariho n’abarira abandi bishimye. Abababaye nabo bagera igihe bagahabwa kuko kenshi mba ndeba guca bugufi kwabo. Bana banjye, Abanyarwanda ndabakunda, ndabakunda, ndabakunda ariko ntimubimenya!
U Rwanda nabahaye amavuta menshi inshuro nyinshi mbereka ko mpari, ababyemera ni bakeya kandi ibyo byabaye kuva kera n’uyu munsi nkiyabaha. Nabahaye ikivuguto cyiza muranga ahubwo ngo murishakira vino isharira. Nabahaye amavuta kugira ngo abakize indwara zose ku mubiri no kuri roho ariko abenshi ntimubyemera.
Ariko bana banjye, uwemeye yizera arakira. N’ubu rero hamaze gukira benshi b’ingeri zose. Bana banjye b’Abanyarwanda, u Rwanda ntimuzi ikirezi mwambaye, iyaba mwari mukizi mwakumvise icyo tubabwira.
Bana banjye, ntabwo namanukiye muri kino gihugu ubusa, nabonaga hari icyo mukeneye. Bana banjye, abatwiyambaza jye n’umwana wanjye mushyizho umwete nimuhumure muri ibi byago bya rurangiza bigiye kubagwirira muzarindwa na njye. Bana banjye, nimutwiyambaza nta buryarya cyane cyane muri bino bihe bibi bya rurangiza bigiye kubabwirira kuko ari twe gisubizo cyanyu.
Bana banjye, abazanyiyambaza muri Rozari yanjye, abo nzabarinda cyane cyane muri bino bihe bibi bibugarije.
Bana banjye, ngaho mubane nanjye urukundo rwanjye rubakomeze. Ngaho mugire amahoro kandi mugwize andi. Bana banjye, uyu munsi wa none mbahaye umugisha wanjye wa kibyeyi. Bana banjye, muramenye sinzabe nyamwisiga ngo nisange, namwe kandi ntimuzabe baburamwaje. Ngaho murakoze murakagira Imana.


text:
Umusore ukekwaho kwica nyina yafatiwe i Musanze
Umusore witwa Twambazimana w’imyaka 25 y’amavuko, ari mu maboko ya RIB, acyekwaho kwica umubyeyi we akoresheje ishoka.
Ku wa Mbere tariki 23 Kanama 2021, nibwo umubyeyi w’uyu musore witwa Nyiratabaro Virginie, wari utuye mu Karere ka Gakenke, yasanzwe yapfuye, bikekwa ko yishwe n’umuhungu we Twambazimana, wahise atoroka.
Amakuru y’urupfu rw’uwo mubyeyi, akimara kumenyekana, inzego zitandukanye zirimo n’izishinzwe umutekano, zihutiye gushakisha uwo musore, atahurwa kuri uyu wa Kabiri tariki 24 Kanama 2021 mu Mudugudu wa Nduruma, Akagari ka Kigombe, Umurenge wa Muhoza mu Karere ka Musanze.
Byemejewe n’Umuvugizi w’Urwego rw’Igihugu rw’Ubugenzacyaha RIB Dr Murangira B. Thierry wagize ati: “Ni byo koko Twambazimana yafatiwe mu Karere ka Musanze. Akekwaho kwica umubyeyi we wari utuye mu Gakenke, ari na ho icyaha cyabereye. Agomba guhita ajyanwa mu Karere ka Gakenke kugira ngo akorweho iperereza, hanamenyekane impamvu yaba yabimuteye, tukazayimenya amaze kubazwa”.
Dr Murangira yibutsa abantu bose ko kizira kwica umuntu kandi ari icyaha gihanwa n’amategeko. Yagize ati: “Kwica ni bibi. Amakimbirane abantu bagirana aganisha ku rupfu, ni ishyano. Icyo tubwira urubyiruko n’abandi bantu bose, baba abashakanye n’abakiri ingaragu, ni uko kwica umuntu, icyo byaba byaturutseho cyose ni icyaha gihanwa n’amategeko. Ugihamijwe ahanishwa igihano cyo gufungwa burundu. Inama tujya, ni uko abantu birinda amakimbirane hagati yabo, bakajya bayakemura hakiri kare, byaba bigoranye, bakegera inzego zibari hafi harimo na RIB ikabafasha, aho kugira ngo ayo makimbirane agere aho abyara ibikorwa bigayitse byo kwihorera, kurwana cyangwa ubwicanyi”.
Twambazimana yabanaga n’umubyeyi we(akekwaho kwica) mu Mudugudu wa Kirabo, Umurenge wa Busengo mu Karere ka Gakenke.


text: Hermeta, nkurwego ruto rwa CEVAL Group, numwe mubantu benshi bigenga ba Azo & HPP Pigments, Dyestuffs, abahuza, inyongeramusaruro hamwe namabara yabahanzi mubushinwa, tuzwiho ubuziranenge bwibicuruzwa bihoraho, kugenzura ubuziranenge no kumenya neza synthesis organic, Dufite ubuhanga bukomeye muri chimie yamabara mubice byose nka Coatings, Inks na Plastike.Imikorere yibibuga byacu byose byubahiriza amahame mpuzamahanga yumutekano, ubuziranenge nibidukikije, dukora ikizamini cyiza kuri buri cyiciro mbere yo kohereza.Hermeta yakoze kwiyandikisha kuri REACH kubicuruzwa byinshi byagurishijwe muburayi.


text:
Kibeho: Koperativi Isaro imboni y’abagore ibafasha kwita ku nshingano z’urugo
Leta ngo iyo ikangurira abantu kwibumbira mu makoperative ni uko iba izi ibyiza bazayabonamo, ngo guhura bagahuza imbaraga bituma bagera ku kintu umuntu umwe atazapfa agezeho.
Mukamukama Therese Perezidante wa Koperative Isaro Imboni Kibeho avuga ko koperative y’abagore ayobora ubu ituma nta mubyeyi akibura amafaranga y’ishuri cyangwa ay’ibikoresho ngo umwana abe yacikiza amashuri, kandi ngo nta munyamuryango ukirwara ngo arembere mu rugo kuko ibatangira mutuelle de santé n’imiryango yabo.
Koperative Isaro Imboni Kibeho igizwe n’abagore 25 ubu ikora ikanacuruza ibikoresho bitagatifu birimo imitako, amashusho, amashapule n’ibindi. Iyi koperative ngo batangiye batanga amafaranga 10 000 Rwf mu myaka itatu ishize ariko ubu ngo igeze aho ikemurira ibibazo abanyamuryango.
Mukamukama avuga ko mu rwego gusaranganya inyungu koperative iba yabonye ngo hari igihe bicara buri munyamuryango agahabwa amafaranga yo gukemura ibibazo.
Ati:“Twebwe, koperative yacu ibyo imaze kugeraho nta muntu umwe yabigeraho, kuko ubu iraguriza abanyamuryango amafaranga y’ishuri atiriwe aguza abaturanyi cyangwa ngo ajye muri banki bamwaka inyungu n’ingwate. Ubu nta munyamuryango ukirembera mu rugo kuko yishyurira (koperative) buri munyamuryango ubwisungane.”
Ikindi kandi ngo bagera igihe bicara buri munyamuryango agahabwa amafaranga yo gukemura ibibazo bye, ubwo baheruka guterana buri munyamuryango yahawe 40000 Frw.
Iyi koperative ngo isigaye ifasha abagore kwita ku muryango, ngo bigatuma inshingano zidaharirwa abagabo gusa.
Mukamukama avuga ko impamvu abantu benshi batitabira kujya mu makoperative ari uko haba hari abatarasobanukirwa ibyiza byo guhuza imbaraga, kuko ngo ibyo barimo bageraho ubu ngo umuntu umwe ntabyo yari kuzapfa agezeho.
Callixte NDUWAYO
UM– USEKE.RW


text:
Rusizi: Rukeratabaro Tewodori mu mboni y’urungano n’abaturanyi
Mbere ya 1994, nta n’umwe mu baturanyi ba Rukeratabaro Theodore wibazaga ko izina ry’uyu mufundi wabaye umujandarume ryazarenga imbibi z’umurenge avukamo wa Mururu ho mu karere ka Rusizi. Ko “umwana witonda kandi wubaha” yazavugwa mu buyobozi by’ibitero bizamugira ikimenyabose muri jenoside yakorewe abatutsi! Urungano n’abaturanyi barakibaza kuri uru rugendo rwamugejeje mu gihugu cya Suede, aho ubu, nyuma yo gukatirwa igifungo cya burundu, aburana mu bujurire uruhare akekwaho muri jenoside.
Ni bande bazi Rukeratabaro Theodore? Mu bantu barenga ijana bateraniye mu nama y’umutekano y’umurenge wa Mururu, nta n’umwe utarumvise iri zina. Abagize imiryango y’abarokotse jenoside muri uyu murenge bo bemeza ko bose bamuzi mu bigwi bye, mu gihe abari abaturanyi bo ku Winteko bamuzi nka mwene Binenwa Yohani, wo mu muryango w’Abakurankota “wavugwagamo abahutu n’abatutsi”, umwana witonda “wahindutse nk’ijuru”. Umwe mu baturanyi, wiswe Gatera Didier kubera umutekano, agira ati “twatunguwe na wa mwana w’ijwi ry’uruberereza [ndlr. ijwi ryoroheje ry’umuntu w’umugwaneza] agaba ibitero ku baturanyi, abarasa, yicisha inkota…twabonye koko ko ijuru ryaguye!”Ngo ahantu hose abantu bicwaga, abantu bazaga bavuga bati “Tewodori yamaze abantu…twe tukangira ngo ni Sindikubwabo [ndlr. Sindikubwabo Theodore, perezida wa guverinoma y’Abatabazi], naho ni mwene Binenwa wamamaye mu kurimbura abantu!”
Nyirabayazana ni ubufundi muri Jandarumori
Kwa Binenwa, ku Karambo, bari abahinzi nk’abandi, beza urutoki n’indi myaka, barya bagahaga, ariko nta matungo bagiraga; kwa Binenwa bariho nk’abandi baturanyi. Uriya muturanyi Gatera yibuka ko Rukeratabaro ari we wenyine washoboye gukora akazi ka Leta muri uyu muryango. Yibuka rwose ko “nta kabi k’uyu muryango, nta kabi ku muhungu wabo!” Na none umwe mu rungano rwa Rukeratabaro biganye amashuri abanza n’ay’imyuga bitaga CERAI, unavuga ko yamufashije gutangira kubaka akazu yacururizagamo ku Karambo, ahaje kwitwa kuri “burigade” hari bariyeri yatikiriyeho abatutsi benshi, na we atangazwa n’impinduka zabaye kuri mugenzi we. Agira ati “naratunguwe pe! Twigana, dukinana agapira n’utundi dukino, tuganira nk’abasore nta bugome nabonanaga”. Mu 1990, ubwo FPR Inkotanyi yatangizaga urugamba rwo kubohora igihugu, ngo bombi bakoraga akazi k’ubufundi, Rukeratabaro yubaka ikigo cya Jandarumori ku ka Cyangugu. Uyu mugenzi we agira ati “ nyuma numvise ko yinjiye muri jandarumori. Bivuze ko yizewe, akigishwa, akanyurwa, akinjira mu kazi nk’umujandarume”, kimwe n’abandi basore ngo bashishikarizwaga kujya guhashya umwanzi.
Nyuma y’igihe gito, kitarenze imyaka, Rukeratabaro yaratashye ngo yemeza ko “akazi ka gisirikare yakanze”. Ashinga akaduka, agacuruzamo utuntu twinshi turimo inzoga n’amandazi; ariko akanacuruza n’imyenda ya caguwa mu isoko rya Kamembe. Gusa imvugo y’uko yavuye muri Jandarumori ku bushake bwe ngo yatangiye kujya ishidikanywaho kubera uruhurirane rw’ibikorwa bye na gahunda za politiki yari iriho. Umuturanyi wo ku Winteko, wiswe izina ry’umutekano rya Sinamenye, yibuka byinshi muri byo. Uretse ubwo bucuruzi bwe, Rukeratabaro ngo yari afite urubyiruko yatozaga ibintu nk’ibya gisirikare, ibyagaragaraga ni nka “mucakamucaka” babyukiragamo. “Nyuma twatunguwe n”uko aba bose ari bo baduteraga za gerenadi”. Na none ngo nyuma gato y’ishingwa ry’ishyaka CDR Impuzamugambi na Bucyana Maritini wavukaga hafi aho hitwa I Tara, umuryango w’Abakurankota wacitsemo ibice uvukamo ishyirahamwe ryiswe UBEMFI, ryagize uruhare rukomeye muri jenoside yakorewe abatutsi ku Winteko n’ahandi.
Ubumwe bwa bene Mfizi
Ese mu gisekuru cy’Abakurankota haba harimo uwitwaga Nkota? Baba abaturanyi, yaba se umwe mu muri uyu muryango wabibajijwe, nta n’umwe ufite igisubizo gihamye. Hari abemeza ko ari ukubera kugaragaramo abaratinyaga kugira urugomo, ubugome, kudatinya…Ibi byenda gusa n’amateka avugwa n’umusaza Yaramba Noheli, wahinduriwe izina, ushingira iri zina kuri umwe mu basekuru babo witwaga Rududura, umuhinza wari utuye hagati ya Karambo na Bugayi. Ngo iyo yabonaga umuntu utahazwi yagiraga ati “iyi nkoko itatoreraga hano ni iya he?”. Ubwo ngo bakamujyana ahitwa mu gihondohondo bakamwica, akenshi atewe inkota. Ibi ngo byagiye bibaho mu bihe bitandukanye ku miryango yimukiraga muri kariya karere, irimo iy’abatutsi b’Abakongeza, Abahire n’Abasate, n’ubundi bahizwe bakarimburwa muri jenoside.
Sekuruza w’Abakurankota yitwaga Mfizi. Gusa mu bakurankota barimo nk’abakomoka k’umuhungu Ntacyabukura wari ufite abagore babiri, umwe i Gihango undi ku Winteko. Ngo mu gihe abo ku Winteko bicaga abatutsi, ab’i Gihango bo baricwaga! Amanyura yari muri uyu muryango ngo yatumye mu 1992 havuka umuryango ushimangira ubumwe bw’Abakurankota. UBEMFI, ubumwe bwa bene Mfizi, itangira bahana amafaranga, ariko baheza “abihutuye”, bakora inama zirimo umuhezo, zaje kuvamo izo guhiga abatutsi. Umusaza Yaramba agira ati “iyi UBEMFI ni umwe mu musaruro Rukeratabaro yari akuye mu kazi ka Leta, dore ko ari mu bayishinze banayiyoboraga, ni kimwe mu kiguzi yishyuye abayobozi bamuhaye akazi”.
Perefe Bagambiki yagiye kumushinjura!
“Tekereza na we mwene Binenwa wo ku Kabahinda, aho perefe muzima uyobora perefegitura yose amumenya, kugeza ubwo ajya kumushinjura mu rukiko!”. Ibi umukecuru T M abivuga atangaye cyane. Uretse ibitero byo ku Winteko, Nyakanyinya na Mibirizi, Rukeratabaro anakurikiranywe n’urukiko ku bwicanyi bwabereye muri sitade Kamarampaka, bivugwa ko bwayobowe n’uwari Perefe Bagambiki Emmanuel ubwe wari perefe wa Cyangugu. Uyu yaje kugirwa umwere n’urukiko mpanabyaha mpuzamahanga rwashyriweho u Rwanda [TPIR]. Abakurwaga kuri Kamarampaka ngo bajyanwaga kwicirwa ahitwa mu Gatandara, aho bamwe ngo babaryaga bimwe mu bice by’umubiri birimo umutima!
Umwe mu babyeyi barokotse jenoside ariko wakorewe iyicarubozo rishingiye ku gitsina we yemeza Rukeratabaro atari ashamadutse ku buryo yakamenyanye n’abayobozi. Izi soni cyangwa se kudashamaduka ngo bigaragarira ku buryo “interahamwe ze zinjiraga zidakoma, nta no guhumeka, ku buryo kumenya n’ugiye kuguhemukira agusambanya byari bigoye”. Iki gikorwa ngo cyaberaga mu nzu bari barakusanyirijwemo ayita BURENDE, bagomba kurindirwamo umutekano!
Ku wa 27 Kamena 2018, ni bwo Rukeratabaro Theodore, ubu ufite imyaka 50 y’amavuko, yahamijwe n’urukiko rwa Stockholm muri Suede ibyaha bya jenoside n’ibyaha byibasiye inyokomuntu, maze rumuhanisha igifungo cya burundu. Icyo yahanaguweho icyaha cyo gusambanya abagore ku ngufu, nka kimwe mu bigize ibyaha byibasiye inyokomuntu. Mu rwego rw’ubujurire, urubanza rwe, rwatangiye muri Nzeri 2018, ruteganyijwe gusozwa muri Werurwe 2019.


text:
Yuda Isikariyoti amaze kwiyahura, hakenewe umusimbura kugira ngo umubare w’Intumwa ukomeze kuba cumi n’ebyiri nk’uko Yezu yari yarabiteganije kandi uhwane n’imiryango 12 ya Isiraheli.
Yezu amaze gusubira mu ijuru(Asensiyo),inama y’abantu 120 bayobowe na Petero yarateranye, bahitamo babiri bagomba gutorwamo umwe wiyongera ku Ntumwa 11 zari zisigaye.
Abo babiri ni YOZEFU witwaga BARISABA ndetse wari warahimbwe NTUNGANE(Justus), na MATTHIAS. Nyamara nyuma y’isengesho ni MATTHIAS watorewe uwo mwanya kugira ngo na we abe umuhamya w’Izuka rya Nyagasani(Int 1, 20-26)
Ikibazo kikibazwa ni iki: ko Pawulo na we yatorewe kuba Intumwa nk’uko abyivugira(Rm 1,1; 1Cor1,1…), Matthias ni Intumwa ya 12 cyangwa ni iya 13?
Ntiyaje kuzuza umubare
N’ubwo bimeze gutyo, Mutagatifu Matiyasi ntiyaje kuzuza umubare gusa! Uwo Kiliziya ihimbaza kuri iyi tariki ya 14 Gicurasi,bivugwa ko yashinze Kiliziya yo muri Etiopiya aho yigishije Ivanjili imyaka irenga 33.
Yaguye i Yeruzalemu mu myaka ya 63 cyangwa 81 nyuma ya Yezu. Kimwe n’izindi Ntumwa, yishwe azira ukwemera. Yicishijwe ishoka(hache)ikaba ari yo mpamvu ari UMUVUGIZI w’ABUBATSI(Charpentiers),’ABABAZI(Bouchers).
Matiyasi arangwa n’iki?
Nk’uko izina rye ribisobanura, Matthias ni impine ya Mattathias(Don de Dieu). Ni umuntu urangwa n’umutima mwiza no kwitangira abandi(générosité)kandi agatwarwa cyane(sentimental).
Mu byo akora, yibanda cyane kubikurura umutima we(passion)kandi bimufitiye akamaro(ce qui l’intéresse).Hari ubwo ashobora kugaragaza ubushake buke ariko iyo amaze kumenya neza umuhamagaro we, yitanga atizigamye.
Mwese abamwiyambaza tubifurije umunsi mukuru mwiza. Mutagatifu Matthias, udusabire.
By P.Protogène BUTERA


text:
Umuhanzikazi Celine Dion biravugwa ko yaba arwaye kanseri
Kanseri izwi nka ‘Colon Cancer’ yibasira urura runini rushinzwe gusohora umwanda mu nda y’umuntu ikomeje kwibasira abantu batanduakanye barimo n’ibyamamare.
Hari abahitamo kutavuga uburwayi bwabo bukamenyekana bamaze kwitaba Imana nk’uko byagenze ku wamenyekanye nk’umwami wa Wakanda, Boseman witabye Imana tariki ya 28 Kanama 2020. Yabanje kunanuka bikabije benshi mu bafana batangira kugira ubwoba n’amakenga aho batasibaga kwerekana impungenge batewe no kunanuka kwe. Nyuma yo kubura amakuru ahagije abandi bagakeka ko ari uburyo uyu muhanzi yinanuye bitewe ngo n’indi filime yari arimo gutegura bityo bagatekereza ko yifuzaga kugaragara ananutse. Nyamara byarangiye apfuye nyuma y’igihe atagaragara mu ruhame.
Ibimenyetso nk’ibyo cya Colon Canser ni byo bigaragara ku muhanzikazi Celine Dion wamamaye mu minsi ishize cyane cyane kubera ijwi rye ryakunzwe na benshi mu ndirimbo ze z’urukundo haba mu ndimi z’Icyongereza n’Igifaransa.
Celine Dion na we utari wari warigeze atangaza byinshi kuri iyi ndwara, hari abafana be benshi barimo n’inshuti z’umuryango we bemezaga ko kunanuka k’uyu muhanzi bituruka ku kuba yarananiwe kwakira urupfu rw’umugabo we René Angélil wazize kanseri yo mu muhogo mu mwaka wa 2016.
Nubwo abahanzi benshi bafite ubukire bwatuma bivuriza aho bashaka hose ariko biranga bikarangira iyi ndwara ihitanye benshi kubera ko itarabonerwa umuti cyangwa urukingo.
Abakunzi ba Celine Dion batangiye kugira impungenge ko na we ishobora kumuhitana dore ko amaze igihe arembye cyane, akaba yaragiye anagaragara gake mu ruhame mu bihe bishize.
Ibitekerezo ( 5 )
Bonne guérison. En tout cas, elle fût et restera mon idole.
Ndamwifuriza gukira. Musabiye Imana yankijije iyo cancer ngo nawe imukize. Cancer ni indwara mbi kuko niyo uyikize umubiri usigara warangiritse cyane kuburyo utasubirana ngo umere nk’uko wari umeze mbere. Mbese usigara uri ikimuga kandi twibuke ko itagenda yonyine kuko itwara urugingo yafashe bigatuma ingingo zisigaye zidakora neza kubera icyuho cy’urwagiye gituma izisigaye zirwana no gukora aho urwo rwagiye rwari gukora.
This is natural.Impamvu twese turwara,dusaza ndetse tugapfa,nuko duturuka kuli DNA (ADN) ya Adamu yanduye amaze gukora icyaha.Ariko nk’abakristu,ntitugatinye urupfu.Tujye twemera tudashidikanya na busa yuko abantu bose bapfa bumviraga Imana,batiberaga mu gushaka ibyisi gusa,ahubwo bagashaka n’Imana bakiriho nkuko Yesu yadusabye,azabazura ku munsi wa nyuma akabaha ubuzima bw’iteka muli Paradizo.Ni Yesu ubwe wabivuze muli Yohana 6,umurongo wa 40.Yesu yasize adusabye “gushaka mbere na mbere ubwami bw’Imana”.
Komeza ubeshye intama nyine ntakundi arko ukuri nuko ntajuru ribaho, ngo imana Irema isanzure nibiyirimo, ikibazo ese yabiremye irihe? Ubu bujiji bukomeje kwirenza inzirakarengane nubwo kwamaganwa numuntu wese utekereza neza batogeje ubwonko
REKA NIBARIZE RWANAMIZA , NIMBA UBYO UVUGA ATARI KWIGIZA NKANA ; USHATSE KUVUGA KO IMANA ITABAHO ?


text:
Itanga rya Elizabeth wa II Umwamikazi w’u Bwongereza ryabaye ku wa kane tariki ya 8 Nzeri 2022 ryashenguye abantu benshi muri rusange ariko hari abantu bamwe bo mu bihugu bya Irlande ya Ruguru ndetse na Repubulika ya Irlande bashimishijwe n’iyo nkuru.
Impamvu yateye bamwe kutababazwa n’itanga ry’umwamikazi ni uko ibi bihugu bya Irlande ya Ruguru na Repubulika ya Irlande bisanzwe bitarebana neza n’Ubwami bw’u Bwongereza n’ubwo byombi bibarirwa mu bihugu bigize ubwo bwami.
Ubwo iyi nkuru yakababaro yitangab rya Elizabeth wa II yamaraga gusakara mu mujyi wa Derry ufatwa nkuwa kabiri muri Irlande ya Ruguru hagaragaye imodoka zirenga 10 zagendaga zishoreranye zivuza amahoni. Ku mugoroba w’uwo munsi kandi hari amatsinda y’abantu bo muri Irlande bumvikanye baririmba bavuga bati “nagende agiye…umwamikazi napfe apfuye…”
Umwamikazi Elizabeth wa II yatanze afite imyaka 96 nyuma y’imyaka 70 yari amaze ku ngoma.
Gentil KABEHO


text:
Inyigisho yo ku wa 21 Ukuboza 2016, Iminsi ibanziriza Noheli
“Ndumva ijwi rw’uwo nkunda” (Ind 2, 8-14; Lk 1, 39-45)
-Mu gihe twitegura guhimbaza Umunsi Mukuru wa Noheli, tugaburiwe Ijambo ryerekeye URUKUNDO. Igitabo cyitwa Indirimbo ihebuje cyatoranirijwe ubudashyikirwa mu kuririmba urukundo ruranga abantu. Mu Bayahudi, urukundo hagati y’umuhungu n’umukobwa bifuza kurushinga, ni ikintu gifite umwanya w’ibanze mu mibereho. Abashimanye biteguraga ubukwe bwamaraga iminsi irindwi yose mu byishimo n’imishayayo bitangaje. Mu buryo bwisanzuye, umuhungu yahabwaga umwanya wo kuririmbira ibisigo umugeni we. Umukobwa na we wishimiye kwirundurira uwo yakunze ubuziraherezo yabaga yagoroye umuhogo akaririmbirana ubwuzu umugabo we.
-Kuba Igitabo cy’Indirimbo ihebuje cyaratoranijwe nk’igitabo gitagatifu rwose, ni uko isomo ry’Urukundo kiririmba ryamurikiye imibereho y’Abayahudi ndetse n’abakirisitu. Mu matwara ya kiyahudi, Urukundo hagati y’umuhungu n’umukobwa, ni urubahuriza hamwe mu mubano utagira amakemwa. Ni rwo Rukundo Bibiliya yigisha kuva mu gitabo cy’Intangiriro kitubwira iremwa ry’umugabo n’umugore n’umubano wabo uzira gutandukana.
-Urukundo ntirurangirira mu marangamutima gusa. Urukundo rucengera umuntu rukamutwikamo ikbatsi kigurumana mu bikorwa bye bigamije ineza y’umukunzi we. Utuwemo n’urukundo ntaguma hamwe: aho ari aba atekereza neza uwo akunda; umutima we uvubukamo ibisingizo, ibyivugo n’imyato byose byerekezwa ku mukunzi; amugereranya n’ibintu byiza bibaho; amuririmba imigenzo ihanitse mu nyito zitangaje; nta jambo na rimwe rimujora tuzamwumvana; nta mahoro yiyumvamo adahagurutse ngo ajye kureba uwo akunda amwitegereze baganire, bashyikirane.
-Urwo Rukundo ruteye rutyo, kuva kera rwabaye ikigereranyo cy’umubano w’Imana n’umuryango wayo. Ni ishusho y’umubano hagati ya YEZU KRISTU na Kiliziya ye. Ni icyitegererezo cy’amatwara umukirisitu agomba kugirana na YEZU KRISTU ndetse na Kilziya. Uruhererekane rw’inyigisho za Kiliziya rwagaragaje ko mu bantu babayeho, uwa mbere wujuje iby’urwo Rukundo ruzima ari Bikira Mariya. Dukunze kwibuka kenshi uburyo yagiye gusuhuza Elizabeti nk’uko Ivanjili ya none yabitubwiye. Ni Urukundo ruzima rwamuhagurukije dore ko rwari rwaranamusabyemo yemera ugushaka kw’Imana mu kwakira Umwana wayo mu nda ye. Ni icyitegererezo mu Rukundo hagati y’abantu ubwabo no hagati yabo n’Imana. Natubere urugero muri byose.
-Abandi bantu bose natwe turimo, iby’Urukundo biratugora. Ni uguhora dutabaza ubufasha bwa YEZU KRISTU kugira ngo aduhe Roho we Mutagatifu aturinde kuvangira Urukundo ruzima Imana yagaragarije umuryango wayo. Hari abakunze kuvuga ko iby’urukundo abo bigora ari abakiri bato. Ni byo koko barwana intambara itoroshye ku buryo abenshi bayikomerekeramo. Biragoye ko umuhungu akunda umukobwa Urukundo ruzima rusukuye uko Bibiliya irutwigisha. Akenshi bahera ku marangamutima atuma umwe yiranguriza mu wundi nta mushinga wundi wo kubaka ku Rutare. Ni kenshi turwana intambara yo gukurikira Urukundo rufutse cyane cyane iyo duhura n’abo tudahuje igitsina cyangwa se iyo amarangamutima twiyumvamo atuyobora mu nzira zibangamiye Itegeko rya Gatandatu n’irya Cyenda. Ku mbaraga zacu gusa, ntacyo twashobora.
-Umukiza araje, ni Imana yigize umuntu kugira ngo ikize muntu ubusembwa bwose bukomoka ku cyaha cy’inkomoko. Dusabe ingabire yo kumuha umwanya w’ibanze mu buzima bwacu, tuzatsinda nk’uko abamunyuze bose batabarutse amahoro bakaba baganje iteka mu ijuru.
YEZU KRISTU nasingizwe mu mitima yacu. Umubyeyi Bikira Mariya wadusuye i Kibeho aduhakirwe. Abatagatifu duhimbaza none, Petero Kaniziyo, Mikeya na Temisitokelesi, badusabire.
Padiri Cyprien BIZIMANA